qundao/data-zh-poetry huggingface dataset:
僧舍客感
作者：黄景仁
朝代：清
体裁：七言律诗

借得蒲团坐上方，偏因结习感苍茫。虫声先候满山馆，雨气四时寒石床。自是客情多黯淡，更兼风景足凄凉。试听十二芙蓉漏，一入空宵分外长。
僧舍寒甚醉而作歌
作者：黄景仁
朝代：清
体裁：古风

大雪三日不得出，荒村酒价平地高。因寒思酒典衣买，得无左计如揠苗。因兹不饮又不可，为有块垒须频浇。鸬鹚大勺一吸尽，愁城忽出精兵鏖。兀坐未知孰胜负，但觉一切如鸿毛。不能快意姑设想，惟有大猎阴山凹。弓弦霹雳饿鸱吼，空中倒堕如□雕。翻身射虎虎人立，草间复见黄獐逃。马蹄蹴踏汗流血，积雪揉作烟尘飘。归来张烛倾蒲萄，胡姬笑解金错刀，奇气不数邯郸豪。呜呼，此时方见好身手，安能裈处愁烦忉。歌馀耳热一灯尽，窗外雪折琅玕梢。
元夜大雪饮石香斋
作者：黄景仁
朝代：清
体裁：古风

天公不放灯价高，故作玉戏酣今宵。太乙醉眠藜火熄，却化霏霙照书客。买书策蹇过大航，兴来阅入元子坊。摐金伐鼓客满堂，主人压醅唤客尝。开帘看雪雪如席，烛光映作轻绡色。此是仙人润骨丹，倾入深樽寿千百。不须更唱月分光，我自能歌冷飞白。火树拉曲银花开，夜蛾拍空谁剪裁。天然点缀此佳节，却与我辈开羁怀。藏张夺席争掀豚，雕盘绮食如山堆。阶前盈尺雪不到，酒气溢户寒光回。饮一杯，歌一曲，一杯为我酹滕六。尔能回骄骢、驱宝毂，六街无尘九门肃。不能使石香斋头灯不红、酒不绿，客饮不豪歌不续。但愿岁岁如今宵，便不看灯乐亦足。不然九州大地丰五谷，来岁灯如太仓粟。
元夜独登天桥酒楼醉歌
作者：黄景仁
朝代：清
体裁：古风

天公谓我近日作诗少，满放今宵月轮好。天公怜我近日饮不狂，为造酒楼官道旁。我时薄疴卧仰屋，忽闻清歌起相逐。心如止水遭微飙，复似葭灰动寒谷。千门万户灯炬然，三条五剧车声喧。忽看有月在空际，众人不爱我独怜。回鞭却指城南路，一线天街入云去。揽衣掷杖登天桥，酒家一灯红见招。登楼一顾望，莽莽何迢迢。双坛郁郁树如荠，破空三道谁虹腰。长风一捲市声去，更鼓不闻来丽谯。此楼此月此客可一醉，谁共此乐独与清影相嬉遨。回头却望望灯市，十万金虬半天紫。初疑脱却大火轮，翻身跃入冰壶里。谪仙骑鲸碧海头，千馀年来无此游。不知当年董糟丘，天津桥南之酒楼，亦有风景如兹不。古人不可作，知交更零落。少年里闾同追欢，抛我今作孤飞鹤。不知此曹今夜何处乐，酒尽悲来气萧索。典衣更酹鸬鹚杯，莫遗纤芥填胸怀。天上星辰已堪摘，人间甲子休相催。然藜太乙游傍谁，吃齑宰相何人哉。瓮边可睡亦径睡，陶家可埋应便埋。祇愁高处难久立，乘风我亦归去来。明朝市上语奇事，咋夜神仙此游戏。
元日大雪叠前韵
作者：黄景仁
朝代：清

昨宵连巷喧索逋，我亦瑟缩羞妻孥。朝来抹眵忽失笑，一天快雪云模糊。九重阊阖玉为阙，千门阛阓天开图。三元节见三白端，田公赫赫言岂诬。虮臣称贺孰为达，亦感鼓铸随鸿炉。端坑呵冻晕鸲鹆，闽盏试茶温鹧鸪。不令俗物扰清供，只除哦诗一事无。亟谋岁饮倾市沽，家人围坐言呫嚅。闭门一任烧连寝，隔舍或惊烟起厨。果然一醉万愁失，不用辟恶新桃符。
元日大雪叠前韵
作者：黄景仁
朝代：清
体裁：古风

昨宵连巷喧索逋，我亦瑟缩羞妻孥。朝来抹眵忽失笑，一天快雪云模糊。九重阊阖玉为阙，千门阛阓天开图。三元节见三白端，田公赫赫言岂诬。虮臣称贺孰为达，亦感鼓铸随鸿炉。端坑呵冻晕鸲鹆，闽盏试茶温鹧鸪。不令俗物扰清供，祇除哦诗一事无。亟谋岁饮倾市沽，家人围坐言呫嚅。闭门一任烧连寝，隔舍或惊烟起厨。果然一醉万愁失，不用辟恶新桃符。
入山至戒坛
作者：黄景仁
朝代：清
体裁：古风

一峰蹲怒狮，突补山口缺。度峰十八转，转转得奇绝。森疑仙囷排，杳望化城列。云木散岩涧，风水纠洞穴。一径辨悬霤，丈枉尺以折。行人如蚁缘，树杪乍明灭。众峭忽一束，前山豁焉裂。中藏法王宫，缔构一何杰。金碧欲动摇，随山现凹凸。遐哉何王构，人巧觉山拙。入寺生昼寒，闻梵了尘热。真戒如我传，终办领禅悦。
入市
作者：黄景仁
朝代：清
体裁：古风

生平入市视常仰，谴诃往往愁官长。喧填骢从除道来，呼声直欲缘云上。居者罢市行者停，一一低櫊过旌仗。人多路窄卒难避，顿触凄谅幼时事。蓬头敝履书塾归，正值天寒冻消地。道逢中丞齿簿来，失足堕沟颜死灰。吞声饮气哭不得，归语阿母肝肠摧。即今依然穷乞骨，那得车前八驺列。此身憔悴甘已矣，万一宜酬亲苦节。前途且语车中人，但逢小儿莫怒嗔，家中各有堂上亲。更揩双眼勤物色，此辈头角难为驯。
八公山
作者：黄景仁
朝代：清
体裁：七言律诗

半壁淮南翠扑天，振衣绝顶势苍然。忽惊鸡犬入云去，遂伺风禽来耳边。儿辈偶然能破敌，才人何必定成仙。登临去住终为客，日暮空歌招隐篇。
八归·题吴悊甫湖田书屋图即送其归里
作者：黄景仁
朝代：清
体裁：词

生绡一幅，水乡烟景，图就无限清感。山脚平拖湖影绿，还被葑田数棱，织成漪簟。白板閒扉垂柳处，总付与、水风开掩。论活计、春雨菰蒲，秋税足菱芡。见说罟师别久，农经抛却，误踏软红尘窞。莼香引思，鸥波入梦，茶尾吟边愁黯。今朝归计稳，小别斯须袂重揽。烟波乐、莫教句住，好忆临岐，西山眉黛敛。
八月十六夜登景阳阁
作者：黄景仁
朝代：清
体裁：七言律诗

内桥东去冶城西，杰阁崚嶒望眼迷。祇欲化烟山黯黯，每于对月客凄凄。半城箫管吹云净，平野星河压戍低。节物渐移灯火乱，更无残梦到金闺。
八月十四日夜偕华峰放舟城东醉归歌此
作者：黄景仁
朝代：清
体裁：古风

黄子独坐夜方悄，秋声在树月在帘。卷帘见月感秋意，栖乌怯露啼匝檐。床头有酒欲斟酌，苦少共者忧心惔。忽闻华峰大呼至，排闼倾几翻书签。挈我出门步䟓踵，奇气飒若霜锋铦。谓我兀坐不解事，絮絮訾我如热谵。我于此时亦高兴，但恨贩贩皆闾阎。急呼小舟买新酿，排列蔬果罗酸碱。一声柔橹破寒玉，几点白鹭飞苍蒹。斯时天空碧如削，皎皎一镜开新奁。星随大野阔无际，宾鸿落叶声相兼。荒楸几处闭幽魄，长松万树撑虬髯。华峰半酣酒悲起，长袖飞举如风帘。我吹铁笛叫阊阖，乱卷苍狗驱飞廉。林魈巨蟒不敢出，游鱼时一相窥觇。我思世途起坎坷，翻手作雪覆手炎。一生三万六千日，惟月与我百不嫌。其间圆缺去其半，更或阴翳吹廉纤。否即黯然作离别，不或蒙被成危痁。此时此景复此客，深杯百罚何容谦。迩来风尘苦褦襶，朝吁暮唶心怀惉。两丸鞭挞如电掣，苍浪素发难施镰。三秋忽作风萚卷，万事不异泥絮沾。向狐谋裘岂长策，归来面目青而黔。持螯十指若槌重，一懒无计能针砭。俗物到眼复遭呕，欲出一语牙如钳。今朝忽得旧雨至，有似积潦逢阳暹。天公亦复解人意，一力为我磨新蟾。狂奴故态不可耐，讵顾市上遭髡钳。天空海阔万籁息，可累心处俱从歼。须臾酒尽玉山倒，扣舷脱帽披衿襜。舟人奴子语切切，虑我失足遭波淹。二人张目大声吼，责以秽琐词颇严。苍茫返棹水烟暝，女墙一片排空黏。中有不尽女娲土，各各闭户营黑甜。谁知人事有不到，吾所有者随吾厌。明朝三五想更好，庾公豪兴君应添。还家火急拈险韵，落月照见吟肩尖。
六叠前韵和余少云作·其一
作者：黄景仁
朝代：清
体裁：七言律诗

故交零落感参辰，青眼相逢讶许亲。云后我方连日卧，客中君亦举家贫。消愁酒醒愁依旧，叠韵诗多韵斩新。尚有狂名堪作达，不忧甑釜惯生尘。
六叠前韵和余少云作·其二
作者：黄景仁
朝代：清
体裁：七言律诗

随身画幔共吟縢，阅得燕山一窖冰。廿载行藏羞灭刺，两家骨肉笑围灯。避人偷作文弹鼠，厌俗频将剑逐蝇。莫话单寒向行路，季裘虽敝尚能胜。
六州歌头·愁
作者：黄景仁
朝代：清
体裁：词

从来此物，埋葬几书生。提便起，追偏远，视无形。听无声。百计难回避，和著梦，随他醒。搀著泪，催他病，不分明。才说人言，我欲先阑入，清镜无情。便春花秋月，如在雾中经。略怕飞觥。也难倾。或来如阵，索如负，重如障，固如城。卢号莫，湖称莫，四谁名。九谁名。一事差堪取，遇秋士，始逢迎。随宋玉，交吴质，友张衡。倘是伧才侩父，休相觑、雅昧平生。任江河日下，泻不到沧溟。却也堪憎。
兰溪
作者：黄景仁
朝代：清
体裁：五言律诗

闻道縠溪水，芳兰满渌波。相思渺天末，欲折奈愁何。况值岁云暮，凄凄雨雪多。停桡一相问，明月上烟萝。
兰陵王·十六夜偕稚存泛月溪上次韵
作者：黄景仁
朝代：清
体裁：词

清光足。却似君才万斛。把琴樽、挈下扁舟，拂袖淩风入空廓。一更天似沐，两桨乱冲寒玉。展眼处、枯木苍葭，古意茫茫堕高阁。殷勤杯共属。叹锦瑟年华，几时堪复。姮娥此景休相促。待五岳游过，九州阅遍，者回携手白云宿。禽鱼共徵逐。灭烛。溯寒渌。渐铁笛将残，葛衣嫌薄。一声归橹空林角。倘此间无尔，今宵少仆。城南明月，可也凄惨孤独。
关山月
作者：黄景仁
朝代：清
体裁：古风

关门挂璧月，吹角登戍楼。此时边将乐，连城倚霜钩。名王将系颈，都护欲封侯。悬弓开宝帐，置酒拥貂裘。蛮君杂座舞，羌女临觞讴。那知闺中妇，泪掩金屏秋。万户流砧思，千城落雁愁。愿将一片影，移照海西头。
典衣行
作者：黄景仁
朝代：清
体裁：古风

夷陵道中游客归，广陵驿前暮雨飞。萧萧瑟瑟听不得，推篷一望魂魄迷。征裘湿尽不复暖，雨脚如丝那能断。囊空羞涩对客灯，老仆助我发长叹。谁家箜篌伤客心，邻舟少女弹哀音。天涯孤棹正寥落，闻此清泪沾衣襟。东望故乡不可即，白云烟树深更深。朔风吹雨作寒雪，千山万山树琼阙。隔滩败苇声飕飕，中有嫠妇泣幽咽。连日拥衾不能起，行人断绝炊烟灭。老仆为我言，风雨无归期。前村有新酿，何如典征衣。我闻此言神色豫，舟子持衣出林去。千村雪拥犬不鸣，典衣典衣竟何处。
再叠前韵
作者：黄景仁
朝代：清
体裁：七言律诗

柳外长桥水上亭，旧游零落似晨星。怀人有恨苍葭白，照客无眠夜火青。几度尘衣泪沾湿，多时短铁气馀腥。渔翁未识风波苦，一曲沧浪去窈冥。
再叠前韵
作者：黄景仁
朝代：清

等闲憔悴过花辰，药里吟囊强自亲。金尽岂忧才共尽？家贫争奈学尤贫。频惊吴下酒徒散，冷笑长安弈局新。藉尔璚枝慰饥渴，不教肠胃久生尘。
再叠前韵·其一
作者：黄景仁
朝代：清
体裁：七言律诗

等闲憔悴过花辰，药裹吟囊强自亲。金尽岂忧才共尽，家贫争奈学尤贫。频惊吴下酒徒散，冷笑长安弈局新。藉尔璚枝慰饥渴，不教肠胃久生尘。
再叠前韵·其二
作者：黄景仁
朝代：清
体裁：七言律诗

镇日抄书展箧縢，吟髭捻尽欲凝冰。霜清已白边头草，秋老先青壁上灯。坐怯临窗尘似马，居嫌近市客如蝇。萧萧风色愁如许，不听燕歌已不胜。
写怀
作者：黄景仁
朝代：清
体裁：七言律诗

望古心长入世疏，鲁戈难返岁云徂。好名尚有无穷世，力学真愁不尽书。华思半经消月露，绮怀微懒注虫鱼。如何辛苦为诗后，转盼前人总不如。
冬夜
作者：黄景仁
朝代：清
体裁：五言绝句

空堂夜深冷，欲扫庭中霜。扫霜难扫月，留取伴明光。
冬夜左二招饮
作者：黄景仁
朝代：清
体裁：古风

清霜压东郊，寒籁号北牖。出门无所适，动诣素心友。发瓮倾冻酷，脍鲜斫巨口。辉辉明烛光，肝胆此可剖。脱身风幢中，所剩持螯手。谁知岁寒夜，复此共杯酒。元龙气未除，竹马期敢负。百年尽今夕，那暇图不朽。作达信有涯，生天独甘后。及时且斟酌，不薄乃云厚。渐畏人影乱，即欢变回首。一身堕地来，恨事常八九。饮罢夜气高，落落数星斗。
冬夜饮程鱼门编修斋观耶律文正公像
作者：黄景仁
朝代：清
体裁：古风

湛然居士心如水，八叶东丹老孙子。真人已起斡难河，佐命先推撒合里。冠金花冠衣祇孙，丹青褒鄂森有神。宝鉴寒冰出颜色，云霾草昧思经纶。西穷瀚海登昆崙，角端人语天回嗔。留将不尽付天地，身是闾山一片云。巍然遗集见馀事，一代文章占初气。谁知受字华严来，真宰填胸偶游戏。万松野老称古欢，墓门相望松楸寒。昔时展墓今展画，为结一重文字缘。翰林诗仙亦髯叟，千载同堂酹杯酒。今髯何必非古髯，落落寒空数星斗。
冬日书闷
作者：黄景仁
朝代：清
体裁：七言律诗

智不周身似挈瓶，且营斗室养黄宁。商量纸价添窗槅，料理薪材暖宠陉。雨滴糟床倾蚁白，霜消屋瓦现螺青。饭馀好趁南荣曝，怕有人过唤掩扃。
冬日克一过访和赠
作者：黄景仁
朝代：清

不愧狂名十载闻，天涯作远尽输君。移栽洛下花千种，醉倒扬州月二分。翻笑古人都寂寂，任他馀子自纷纷。樽前各有飞扬意，促节高歌半入云。
冬日克一过访和赠·其一
作者：黄景仁
朝代：清
体裁：七言律诗

每经契阔想平生，四海论交有少卿。似我渐成心木石，如君犹是气幽并。那愁白璧投无地，多恐黄金铸未精。别后酒狂浑不减，月斜舞影共参横。
冬日克一过访和赠·其三
作者：黄景仁
朝代：清
体裁：七言律诗

知君兴尽欲回舟，日暮天寒不可留。百岁去时何鼎鼎，半生行道苦悠悠。青山未买元晖宅，江水能言洗马愁。前路酒徒相问讯，故人久已敝貂裘。
冬日克一过访和赠·其二
作者：黄景仁
朝代：清
体裁：七言律诗

不愧狂名十载闻，天涯作达尽输君。移栽洛下花千种，醉倒扬州月二分。翻笑古人都寂寂，任他馀子自纷纷。樽前各有飞扬意，促节高歌半入云。
冬日忆城东诸子
作者：黄景仁
朝代：清
体裁：七言律诗

红日当窗放白鹇，乡心犹是阻关山。浮云忽作江淮别，客泪孤悬梁楚间。狂客羊裘初在御，县人牛酒暂开颜。东城旧有消寒会，几辈依然共往还。
冬日过西湖·其一
作者：黄景仁
朝代：清
体裁：七言绝句

寂寞楼台锁冻云，闲踪唯我最殷勤。西湖与尔坚相约，一过钱塘一访君。
冬日过西湖·其二
作者：黄景仁
朝代：清
体裁：七言绝句

湖上群山对酒尊，无山无我旧吟魂。不须剪纸招魂去，留伴梅花夜月痕。
冬青树引和谢皋羽别唐珏韵
作者：黄景仁
朝代：清
体裁：古风

冬青树，山南陲，杜宇啼碧千年枝。西来妖彗曳长尾，髑颅夜走沥龙髓。金粟堆边鬼怜见，壮士崿崿齿牙战。三更石裂五鼓移，鼎湖髯脱有返时，深根血碧盘陆离。君不见年时捧香作寒食，长林一骑风中飞。
冯鱼山张粲夫洪稚存安桂甫余少云同集寓斋为饯花之饮得饯字
作者：黄景仁
朝代：清
体裁：古风

今朝百事从屏遣，一饮无名借花饯。春藏佛地晚更浓，客惜芳时会频展。入杯一片意已酿，铺径重茵坐随选。绣幡微袅星辰间，锦幕不张蜂蝶善。高谈欲下曼陀罗，结习讵了摩诃衍。我今示疾倏衰飒，公等逢欢宜劝勉。明当阖闼谢羊欣，门外香泥愁踏践。
减兰 其一 中秋夜感旧
作者：黄景仁
朝代：清
体裁：词

露浓烟重。一阵衣香何处送。倚遍回廊。九曲栏杆九曲肠。去年今夕。木犀花底曾相识。此夜花前。只有清光似去年。
减兰 其二 中秋夜感旧
作者：黄景仁
朝代：清
体裁：词

相思谁说。水晶帘外朦胧月。憎煞婵娟。偏对楼头作意圆。绮窗人静。露寒今夜无人问。廿四桥头。一曲箫声何处楼。
减兰·其一
作者：黄景仁
朝代：清
体裁：词

彩云成队。众里横波偏不奈。昨夜窗前。掩袖回灯剧可怜。新词解读。谁道吴儿心似木。笑杀儿曹。只爱当筵脱锦袍。
减兰·其二
作者：黄景仁
朝代：清
体裁：词

芰房含雨。冷落相怜心最苦。纸阁薰炉。一幅春风鬓影图。别筵易醉。酒绿灯红都是泪。雪压鞭梢。回指胡衕第七条。
减兰·夜泊采石
作者：黄景仁
朝代：清
体裁：词

一肩行李。依旧租船来咏史。四顾无人。君忆玄晖我忆君。江山如此。博得青莲心肯死。怀古悠然。雁叫芦花水拍天。
减兰·登吴山遇雨
作者：黄景仁
朝代：清
体裁：词

乱山无数。试问春归归底处。天际鹅毛。一发钱塘暮雨潮。雨来江市。黯黯半天云挂地。白鹭飞还。片片轻舟尽落帆。
减兰·题郑濯夫图照
作者：黄景仁
朝代：清
体裁：词

千年风叶。四面秋声声摵摵。窈窈冥冥。如此林岚大有人。一株枯树。是我十年吟断处。展卷沉吟。触起闻鸡五夜心。
减兰·黄梅
作者：黄景仁
朝代：清
体裁：词

雨颠风驶。催得梅如金弹子。小摘吴娘。未忍沾牙只嗅香。懊侬情绪。怕唱方回肠断句。半晌徘徊。闻道湖州刺史来。
凤凰台上忆吹箫
作者：黄景仁
朝代：清
体裁：词

天上团圞，人间离别，一般徙倚长桥。讵填成乌鹊，直恁魂销。其下泼翻银汉，如箭驶征舠。似有语声天半，翘首见、双袖齐招。招手处、九天咳唾，别泪同抛。停桡。风雨骤，乍驱来入穴，不辨呼号。似尾生柱朽，豫让声消。岁岁洗车旧例，为征人、移在今朝。犹隐隐、数声珍重，飘落云霄。
凤凰台上忆吹箫·洪稚存悼殇女和韵广之
作者：黄景仁
朝代：清
体裁：词

来是何心，去耶真幻，为他放下帘钩。算浦珠初孕，岚黛旋收。略似一湾新月，初生也、即便难留。惆怅处，红茵绣褓，触眼成愁。休休。西风又起，早一叶梧桐，吹下高楼。莫听箫午夜，挑断银篝。摆脱红尘浩劫，彭殇尽、一样荒邱。休频忆、经春鹤梦，总付悠悠。
凤凰台上忆吹箫·秋感
作者：黄景仁
朝代：清
体裁：词

试望平原，悲哉气也，人间无处宜秋。被几番哀乐，白了人头。休道虎头燕颔，谁曾望、万里封侯。空惹下、一天憔悴，半世恩仇。漂流。殊自悼□，叹人皆欲杀，我定何尤。只风声鹤唳，听也都愁。堪笑百年终尽，瀛州远、大药难求。聊自广、逍遥齐物，随化悠悠。
凤山南宋故内
作者：黄景仁
朝代：清
体裁：七言律诗

废苑年年长绿芜，小朝廷此忍须臾。久将去路归沧海，尚可勾人是圣湖。家法请成援越绝，心传行乐拟吴趋。是曾阅得兴亡处，错认江山作霸图。
凤阳使院
作者：黄景仁
朝代：清
体裁：五言律诗

空廨经年闭，初来扫棘荆。饥鼯惊夜火，归鸟骇书声。梦倦淮南路，心依海角城。婆娑倚尘剑，舞影共参横。
出都过芦沟桥
作者：黄景仁
朝代：清
体裁：七言绝句

九馗车马暮骎骎，几曲浑河落日阴。来似闲云去流水，比桥原不变人心。
初九夜
作者：黄景仁
朝代：清
体裁：五言律诗

拉杂雨声收，迢遥入夜愁。送凉孤月皎，得气早虫秋。簟冷无人院，筝残何处楼。红墙高尺五，盼断玉绳流。
初四日复雪余少云以和诗来即叠韵奉答
作者：黄景仁
朝代：清

和诗火急如偿逋，窃笑不暇嗔痴孥。镫残漏尽雪屋白，有似不著窗纸糊。岂其饥吟坐真癖，亦省僵卧诚良图。墙头前雪望后雪，闻古老语今非诬。知君浑含有同赏，榾柮煴火围地炉。两家北上逐鸿雁，一心南飞随鹧鸪。恢疏在骨合憔悴，缓急叩门谁有无。不如放溜下直沽，舟人醉语同詀嚅。了知浮世等蓬梗，安用盛名争顾厨。泥乾相访出诗笑，我歌定与君同符。
初夏命仆刈阶草
作者：黄景仁
朝代：清
体裁：古风

梅雨穿老屋，柱础苔气湿。绕砌生茅茨，丛杂碍履级。吾性复散懒，历乱畏整葺。嗒焉一室中，拥书百不及。纸窗无完棂，风雨乘窦入。飞蚊聚茶铛，盲蛾污银蜡。蓄怒已多时，欲禦无一法。因念幽馆中，胡来此丛集。逐丑穷根株，探穴在眉睫。深草没人髁，乃为众污纳。晨伏宵则行，纷纷伺我急。斯时我亦震，狂呼事锄锸。理直声自扬，巢得掩宜捷。用杀匪我残，藏垢实汝执。遑顾池鱼悲，不计城狐泣。凭依既无存，乌散岂能合。粪除在栏槛，轩爽到几榻。我昔念汝辈，皆戴雨露立。生意或不殊，安用积威慑。薨滋渐难图，族匪欲我狎。隐忍汝不知，斧斤我岂乏。所以下流耻，君子慎交接。三叹悟物情，沈吟自相答。
初春
作者：黄景仁
朝代：清
体裁：七言律诗

不分春风解劝餐，只将幽恨上眉端。将归燕子休垂幕，渐老梅花莫倚阑。最怕难醒惟独醉，生憎易中是轻寒。新传多少红笺字，半为昏盹未忍看。
初春
作者：黄景仁
朝代：清
体裁：五言律诗

未觉毡炉暖，旋怀柑酒新。池台平入夜，原野渺含春。物外欣然意，风前现在身。中宵感幽梦，冰雪尚嶙峋。
初更后有携酒食至者欣然命酌即用前韵
作者：黄景仁
朝代：清
体裁：古风

狂喜下阶趋欲蹶，岂意今宵百无阙。满堂酒气飘氛氲，一缕心烟起蓊勃。渴羌奋吸老饕嚼，杂沓雨声同不歇。壶觞匪惠惠及时，快意真无憾毫发。痴童睡醒惊抹眵，似有神厨运倏忽。主人定梦羊触蔬，坐客休惊犬争骨。杖如可化愁高寒，绳便堪梯怖飘兀。何如痛饮随自然，不共浮云争出没。五更街鼓惨忽沈，帘隙看天暗光发。一度愁乡与睡乡，倾来千觞已飞越。愿借君觞更属君，人生几度阴晴月。
初秋苦热步至孤山之阴即用东坡腊日游孤山韵
作者：黄景仁
朝代：清
体裁：古风

髯仙昔来明圣湖，雪压云气遥山无。我今酷暑苦兀坐，散步来听林禽呼。山人几家无妻孥，丁丁斧声兼笑娱。方知此间可避暑，蜿蜒细径深林纡。恨不即此营茅庐，我来与山两不孤。凉风淅淅岩际竹，生意郁郁涧底蒲。披莎择石坐良久，不觉赤日当西晡。湖烟堤树晚萧瑟，点缀一幅倪迂图。此时忽忆日停午，挥汗魂魄犹蘧蘧。金精烁天浮云逋，书空咄咄愁追摹。
别亦园诸君即用屠笏岩赠别原韵
作者：黄景仁
朝代：清
体裁：古风

我怀郁塞何由开，当头白月照我怀。我恨绵绵几时已，却似东流大江水。天风吹我游名园，上座衮衮罗群贤。鸠形鹄面忽阑入，不逢唾哕翻遭怜。怜我亦何有，爱我意殊厚。赠我琼瑶篇，酌我鸬鹚酒。我虽不才感则多，君纵不言愧若何。十年漂泊剩肝胆，指胸欲语声荷荷。宁雄飞，莫雌伏，千里万里各在足。人生随处可不恶，人生及时且行乐。脱帽露顶长叫呼，狂奴故态今复作。须臾月落城啼鸟，酒酣看剑光模糊，举头喝云云为逋。噫吁嚱，此时行乐不可无，此时欲别将何如。
别内
作者：黄景仁
朝代：清
体裁：七言绝句

几回契阔喜生还，人老凄风苦雨间。今夜别君无一语，但看堂上有衰颜。
别厚孙
作者：黄景仁
朝代：清
体裁：古风

用豆可合黄，用曲斯成醴。但觉相需殷，焉能究其理。吾行天下多，未见如吾子。立谈祇斯须，感我胡能尔。洵哉交有神，作合非无以。胸无古人多，畴能爱知己。语默关性情，文章出根柢。若失褚期生，不相天下士。所冀为古欢，其终一如始。努力百年间，聚散方自此。
别岱
作者：黄景仁
朝代：清
体裁：古风

岱为五镇首，礼秩崇三公。是有轩冕气，不与寻常同。所愧贱士丑，欲往知无从。迁延一弹指，便绝风云踪。咫尺成回车，有累宁非穷。空吟望岳诗，遥怜杜陵翁。天门展昳荡，古与人境通。我自不能到，觖望将毋憃。回首仙台云，去路为我封。未死尚可复，多言神吾恫。
别张春帆
作者：黄景仁
朝代：清
体裁：五言律诗

同是天涯客，相逢首重搔。江疑无路转，山为不平高。作达情俱壮，论诗兴倍豪。匆匆倾盖里，心已醉醇醪。
别意
作者：黄景仁
朝代：清
体裁：五言绝句

别无相赠言，沉吟背灯立。半晌不抬头，罗衣泪沾湿。
别松上人
作者：黄景仁
朝代：清
体裁：五言律诗

千峰趺坐处，而我一相寻。了了解人意，空空入道心。触扉知虎脊，震榻是龙吟。相失名山去，尘缘愧我深。
别稚存
作者：黄景仁
朝代：清
体裁：七言律诗

莫因失路气如灰，醉尔飘零浊酒杯。此去风尘宜拭目，如今湖海合生才。一身未遇庸非福，半世能狂亦可哀。我剩壮心图五岳，早完婚嫁待君来。
别老母
作者：黄景仁
朝代：清

搴帏拜母河梁去，白发愁看泪眼枯。惨惨柴门风雪夜，此时有子不如无。
别老母
作者：黄景仁
朝代：清
体裁：诗

搴帷拜母河梁去，白发愁看泪眼枯。惨惨柴门风雪夜，此时有子不如无。
别陈秋士次韵
作者：黄景仁
朝代：清
体裁：七言律诗

久分张帆驶去流，停桡三日为君留。云山平变将行色，风月分悬别夜愁。后约尺书勤远寄，前途一刺慎轻投。自知无事关飞动，迟尔名山十载游。
别陈秋士次韵
作者：黄景仁
朝代：清
体裁：七言律诗

新知虽乐奈愁何，相对空吟斫地歌。去国反如归思急，异乡偏聚故人多。怀君晓岸垂垂柳，送我春江淼淼波。何日荆南山色下，一条银烛共微哦。
别顾文子之繁昌
作者：黄景仁
朝代：清
体裁：七言律诗

枫林如醉雁成群，小叠行装向夕曛。讵有西江能润我，不堪南浦又辞君。分驰晏岁多残客，同首重城阻断云。迟尔春来官阁里，梅花消息早相闻。
北里
作者：黄景仁
朝代：清
体裁：七言绝句

北里新声不自愁，临风终日按箜篌。等闲一听征人住，白了江南少妇头。
十一夜
作者：黄景仁
朝代：清
体裁：五言律诗

依旧高斋月，沈吟久不归。幽居惜光景，病眼爱芳菲。穿树流星旷，当风去鸟稀。遥知故山树，手植渐成围。
十一夜宴沈太平座即呈同座诸子
作者：黄景仁
朝代：清
体裁：七言律诗

清江月出管弦愁，刺史华筵最上头。一串歌珠圜可拾，几堆香雾漫难收。天涯我辈同欢笑，明日浮云有去留。谁向此时弹别曲，一声河满泪先流。
十七夜偕张秀才嘉会谈是夜有月三叠前韵
作者：黄景仁
朝代：清
体裁：古风

倾囊斗酒谋竭蹶，一任清光满瑶阙。且烹苦茗谈千秋，撝叱嬴刘诋平勃。堂深夜寂鬼不窥，放言危论何由歇。朗吟震屋飘瓦松，散步巡阶破石发。太息君才竞老苍，吁嗟吾意真悠忽。谁家长笛声入云，吹裂巴山老猿骨。顿觉长空净泬寥，不知方寸起突兀。我曹抚运聊蓬行，若个怀奇久芜没。即看天上詹诸光，忍待今宵亦终发。再逢兴会宜招寻，豫恐离乡间秦越。送君出门复入门，不忍多看是残月。
十三夜
作者：黄景仁
朝代：清
体裁：古风

初更疾风雨，孤馆生芒寒。梦醒忽见月，仍在疏棂间。推窗面轩豁，巡檐步蹒跚。林色黯逾洁，惊鸟栖未安。晴雨忽异境，顿作新霁看。始知造物幻，倏霍无其端。清光皓同色，中夜发长叹。
十三夜复饮左二斋头
作者：黄景仁
朝代：清
体裁：古风

疾风吹野霜，我心感孤独。转侧念同袍，燕晚共羁曲。斗酒相慰劳，抒抱无蹐局。暮色苍然来，朗吟击空木。昔悲缘分飞，后忆此信宿。各怀万里志，且复对短烛。愿同君子心，与献小人腹。万事有明日，盈觞更相属。宵短难系绳，饮深渐颓玉。我舞方僛僛，邻鸡莫相促。
十八夜
作者：黄景仁
朝代：清
体裁：五言律诗

角声风断处，月黑四林秋。危坐忽消烛，高吟欲震楼。涛头盘地转，海气等身浮。尚有越山色，烟中相对愁。
十八夜偕稚存看月次韵
作者：黄景仁
朝代：清
体裁：七言律诗

西风袅袅露漙溥，一叶惊心堕曲栏。久病倍添明月好，此时真与故人看。但工饮啖犹能活，莫说飘零怕减欢。自分无才合蹉跌，深秋料理钓鱼竿。
十八夜复宴
作者：黄景仁
朝代：清
体裁：七言律诗

湿翠千岚拍座浮，座中楚舞杂吴讴。非无山鸟惊歌板，不用花枝当酒筹。晓色远沈牛渚月，江声冷送秣陵秋。休悲饮罢无归处，身世犹馀一叶舟。
十六夜
作者：黄景仁
朝代：清
体裁：七言律诗

曳革寻吟万绿中，霏烟叆月共长空。四围冷合山岚气，一片腥吹草木风。爱听归鸿催灭烛，似闻宿鸟诉惊弓。苦哦动辄兼长夜，燕蝠休争口角雄。
十六夜有月俄为云掩因怀孙吟秋再叠前韵
作者：黄景仁
朝代：清
体裁：古风

纯孤出海奔且蹶，流光欲补前宵阙。此时大地腾哗声，我欲不狂心勃勃。穿林一线栖乌翻，下砌三砖语虫歇。巡栏索句方沈吟，又见织云卷如发。美人隔帷花隔烟，纵好无如间芒忽。祇将彩翠输鲜鳞，不借华膏鍊尘骨。弥留渐觉意僭悽，舍去尚馀心仄兀。中宵风露凄已寒，达曙星河澹将没。后时好景还蹉跎，便有清歌讵能发。遥知故人怊怅同，雁夜迢迢悄难越。相看咫尺不相亲，眄君如眄云中月。
十六日
作者：黄景仁
朝代：清
体裁：七言绝句

无端新恨锁眉头，暗省韶光似水流。自过百花生日日，一分春是一分愁。
十四夜
作者：黄景仁
朝代：清
体裁：五言律诗

照夜辉银蜡，当筵涌白波。醉嫌千日少，事到十年多。皓月常相似，清歌不奈何。欢场如不散，那用涕滂沱。
十四夜京口舟次送别张大归扬州
作者：黄景仁
朝代：清
体裁：七言律诗

谈经说剑气纵横，画舫银灯黯别情。春水将生君速去，此江东下我西行。芜城鹤送三更泪，京口潮添五夜声。后夜相思同皓月，君家偏占二分明。
十四夜宴程澄江学使者座
作者：黄景仁
朝代：清
体裁：古风

仆夫劳梦破昔昔，酒酽歌圆忽今夕。该为屠肆鼓刀人，埔也诸侯老宾客。少年去我何堂堂，对酒当歌吁可惜。若论当时意气场，奉诚子弟皆头白。西京绝技擅郭张，南院新谱翻康王。千金共说盐为笑，一曲能回木作肠。但使人生皆此夜，不知何处是它乡。筵前按曲谁前辈，无复何戡故人在。又是当场一辈人，参军苍鹘纷成队。君不见邹生一徽悲楚怀，公子亦为雍门哀。此间行乐岂叹所，且开笑口呼杯来。答剌棱登一声歇，楼前唯有茫茫月。
十四夜歌宴
作者：黄景仁
朝代：清
体裁：七言律诗

歌场坐德舞筵成，小部霓裳按奏清。半黍欲飘风更约，三更初转月无声。青春张绪临风态，白发何戡被酒情。识曲群公敢多让，不妨明日有狂名。
十四夜赵舍人秉渊招集酒后偕步灯市
作者：黄景仁
朝代：清
体裁：古风

何用乐人海，所得惟友朋。况复美清夜，人月辉华灯。花园锦障妙歌舞，不如尊前听吴语。天厨玉馔觞渌醽，不如但坐尝南烹。月圆未圆月逾皎，春深未深春更好。眼芒旋落酒晕奇，谈绮烘成烛花巧。纷纷上座先得诗，罚依金谷我不辞。酒肠窄已成小户，文阵怯敢当偏师。半酣起踏六街去，十万银龙落星树。香车宝马如流泉，华心未灰撩更然。酣嬉游冶不足道，养得性情犹少年。分手铜街晓钟起，今岁今宵乐如此。
十月一日独游卧佛寺逢吴次升陈菊人因之夕照寺万柳堂得诗六首·其一
作者：黄景仁
朝代：清
体裁：五言律诗

风色荆门寒，萧条岁又阑。六街飞盖满，独客废书叹。旅食谋欢少，清游觅伴难。朝来径孤往，瘦蹇胜雕鞍。
十月一日独游卧佛寺逢吴次升陈菊人因之夕照寺万柳堂得诗六首·其三
作者：黄景仁
朝代：清
体裁：五言律诗

长安棋局外，高卧羡能仁。古磩忘年树，虚龛积寸尘。闭门知客少，退院识僧真。便欲肩行李，从兹寄病身。
十月一日独游卧佛寺逢吴次升陈菊人因之夕照寺万柳堂得诗六首·其二
作者：黄景仁
朝代：清
体裁：五言律诗

崇南坊角路，侧帽自行吟。市尽天围堞，霜清寺出林。宫云荒碣石，台日澹黄金。幸有故人共，慨然谈古今。
十月一日独游卧佛寺逢吴次升陈菊人因之夕照寺万柳堂得诗六首·其五
作者：黄景仁
朝代：清
体裁：五言律诗

绿野名园旧，黄扉上相开。连天起韦杜，拓地馆邹枚。事往寒云白，林空野鸟回。老丁锄菜急，不问客何来。
十月一日独游卧佛寺逢吴次升陈菊人因之夕照寺万柳堂得诗六首·其六
作者：黄景仁
朝代：清
体裁：五言律诗

欲放登高目，平冈正落晖。穿芦时见帽，攀树每钩衣。双阙明金爵，梁峰走翠微。南飞数行雁，目送思依依。
十月一日独游卧佛寺逢吴次升陈菊人因之夕照寺万柳堂得诗六首·其四
作者：黄景仁
朝代：清
体裁：五言律诗

夕照何年寺，龚生殡此间。遗文销白蠹，留骨待青山。杯酒生平尽，经年涕泪潸。纸灰风动处，送我出禅关。
千秋岁 二乔宅 旁有井水常作胭脂色
作者：黄景仁
朝代：清
体裁：词

倾城俊杰。流韵江东壁。空腹痛，西陵客。玲珑齐解佩，照耀分联璧。谁不羡，一门佳婿东风力。并倚摊书策。旧地馀荒宅。风雨暗，莓苔碧。土消兰麝气，井汲胭脂色。曾染出，南朝千载生香国。
千秋岁·花朝
作者：黄景仁
朝代：清
体裁：词

花朝到了。扶病披衣早。春只半，愁先老。数声风共雨，一片烟和草。閒情似、游丝一缕空中袅。牒报东君道。蜂蝶休相扰。别来久，依然好。一杯为汝寿，千万君应保。休只似、年年岁岁教人恼。
午窗满成·其一
作者：黄景仁
朝代：清
体裁：七言绝句

祇馀僮仆劝加餐，那望园官进食单。门馆昼閒拟饭起，架头随意检书看。
午窗满成·其三
作者：黄景仁
朝代：清
体裁：七言绝句

乌帽欹斜已恋头，楚天凉思正悠悠。中秋无月重阳雨，孤负人生一度秋。
午窗满成·其二
作者：黄景仁
朝代：清
体裁：七言绝句

绕篱红遍雁来红，翘立鸡冠也自雄。祇有断肠花一种，墙根愁雨复愁风。
半亩园为汪绥万作
作者：黄景仁
朝代：清
体裁：古风

方丈或铭室，十步或赋园。古人用心厚，窥见于遗篇。良韪列御说，三亩耘之难。泉明恬淡人，取数馀其全。有园之见存，终未离言诠。谁知乐所乐，半亩亦已宽。匠心一惨淡，楚楚致美观。周径槛录曲，荫阶竹檀栾。能令备秀野，何啻开林泉。脩然寄弦诵，天地归幽便。即观命名始，绰可方前贤。主人曰否否，此意吾次焉。蜗茧匪足道，所志承其先。先人此缔构，心力亦已殚。嗣叶忽更主，馀者荒榛菅。未忍坐而视，每过增悲酸。乃今展初志，积苦已十年。摩挲一木石，手泽犹依然。上以蔽风雨，中以陈豆笾。讵拟国族聚，聊免氛尘喧。闻言嗒自失，见浅如游藩。始知达人意，端外求居安。莫前美弗彰，莫后盛弗传。守成信非易，再造弥为艰。举世昧远识，穷侈而极妍。朝见金碧烂，夕随桃李迁。盛衰亦已矣，何以慰九原。孰若此焉足，启后方绵延。颂祷待能事，歌以明戋戋。
华不注
作者：黄景仁
朝代：清
体裁：七言律诗

卓地青莲忽千伋，虎牙森立羊肠纡。更无山附始知峻，尚许客登何患孤。壮士三周解鞍战，谪仙一去荒济都。试从绝顶俯下界，便是匹练丛花图。
卖花声·立春
作者：黄景仁
朝代：清
体裁：词

独饮对辛盘。愁上眉弯。楼窗今夜且休关。前度落红流到海，燕子衔还。书贴更簪欢。旧例都删。到时风雪满千山。年去年来常不老，春比人顽。
卖花声·立春
作者：黄景仁
朝代：清
体裁：词

独饮对辛盘，愁上眉弯。楼窗今夜且休关。前度落红流到海，燕子衔还。书贴更簪欢，旧例都删。到时风雪满千山。年去年来常不老，春比人顽。
南乡子·秋夜寄怀维衍
作者：黄景仁
朝代：清
体裁：词

生怕数秋更。况复秋声彻夜惊。第一雁声听不得，才听。又是秋蛩第一声。凄断梦回程。冷雨愁花伴小庭。遥想故人千里外，关情。一样疏窗一样灯。
南昌
作者：黄景仁
朝代：清
体裁：七言律诗

章江西带郡楼斜，金碧参差焕晓霞。帝子珠帘捲秋水，王孙铜狄怅龙沙。人经白社风犹古，客过松门发已华。我欲乘风问萧史，千年鸾鹤属谁家。
南浦·寄仇一鸥
作者：黄景仁
朝代：清
体裁：词

一鸥无恙，记烟波浩荡旧盟深。贪看苍梧云去，五载断瑶音。尽把六桥三竺，好湖山、一一让君吟。况酒徒座上，有人宿草，说著总寒心。负汝穷途一诺，奈空囊、羞涩到如今。拌把鬓毛丝尽，无处换黄金。聊倩南飞一雁，告别来、思泪满离襟。问临江楼上，那时醉墨可能寻。
南浦·江口夜泊
作者：黄景仁
朝代：清
体裁：词

苍茫葭菼，听西风、夹岸响骚骚。身是洞庭一叶，流下汉江皋。莫问残山剩水，叹兴亡、一半属孙曹。共细腰池馆，章华台殿，一样草萧萧。何处数声芦管，隔江沙、人倚木兰桡。多少倚篷心事，天外水迢迢。寂寞郢中白雪，怅骚魂、千古□难招。且扁舟归去，五湖三泖任逍遥。
南浦·泊镇海
作者：黄景仁
朝代：清
体裁：词

蛟门中劈，看天边、一叶破空来。又向断矶荒屿，泊入浪花堆。多少鲎帆蜑雨，和龙吟、夜半似惊雷。更飓风骤起，含腥带湿，白日冷于灰。此地孙卢战后，警烽烟、几度海门开。还笑建炎南避，君相总伧才。回首乱鸦残堞，听沉沉、戍鼓有馀哀。叹萧条身世，海天空处独衔杯。
南陵道中
作者：黄景仁
朝代：清
体裁：五言律诗

又作轻装发，惊心逝者川。残春辞马首，旧路落愁边。县古飞花里，程遥去鸟前。还看道旁柳，手植已吹棉。
卜算子慢·姑孰春感
作者：黄景仁
朝代：清
体裁：词

过年样日，居斗大城，闲看好春如驶。极目平芜，直恁冷清清地。讵南州、如此成佳丽。怎觅出、一辆香车，□□半行游骑。若问当年事。有四姓衣冠，千门罗绮。一片斜阳，收了倾城名士。为伤春、添出兴亡意。且锦被、蒙头睡过，□禁烟天气。
卧病宣城秋将至矣偶忆旧游感而有作
作者：黄景仁
朝代：清
体裁：古风

忆昨湖口扁舟回，雪山九道流皑皑。半生哀乐一陶写，仍向空墙嘶病马。西南柱欲穷天行，澄墨惟盈斗分野。谢公楼头叠嶂横，六月卧听寒虫鸣。虽云掩阁万山里，耳边隐隐风涛声。夏云飘飘卷残岫，辽落长天映虚窦。听风在树意已凉，看月出岭光如昼。眼前恣意惟晏眠，俯仰随身屋数椽。聊将破浪乘风意，写入钟鸣落叶篇。
即事
作者：黄景仁
朝代：清
体裁：古风

去年一冬乾，不雪亦不雨。逮今年正月，喧喧似微暑。可惜多裘翁，挥汗强服禦。颇感造物仁，曲贷寒士苦。转恐春气回，郁热肺病举。验之今果然，喘嗽杂哕吐。方知天难为，物微易失所。有客南方来，异事为我语。官河彻底冰，大雪十日五。龟手病老农，堕指苦行旅。问之百岁翁，此景云未睹。我谓客无诧，天意固有取。熇冱宜搀匀，坎离要填补。阳海冰反凝，阴泽火亦聚。雪岭攒浮蛆，炎山攫飞鼠。变化为生门，错综乃道户。况生东南人，柔脆太楚楚。鍊以冰雪威，骨健可支拄。听言客听然，我病亦似愈。开窗眄庭柯，风色转少女。将无雨意来，中宵一延伫。
即事
作者：黄景仁
朝代：清
体裁：七言律诗

野店黄茅宿雨收，夕阳帽影两悠悠。瓦盆酒熟香初透，土壁虫寒语渐休。小草于人有同命，远山对我各惊秋。奋飞常恨身无翼，何事林乌亦白头。
即席分赋得卖花声
作者：黄景仁
朝代：清

摘向筠篮露未收，唤来深巷去还留。一堤杏雨寒初减，万枕梨云梦忽流。临镜不妨来更早，惜花无奈听成愁。怜他齿颊生香处，不在枝头在担头。
即席分赋得卖花声·其一
作者：黄景仁
朝代：清
体裁：七言律诗

何处来行有脚春，一声声唤最圆匀。也经古巷何妨陋，亦上荆钗不厌贫。过早惯惊眠雨客，听多偏是惜花人。绝怜儿女深闺事，轻放犀梳侧耳频。
即席分赋得卖花声·其二
作者：黄景仁
朝代：清
体裁：七言律诗

摘向筠篮露未收，唤来深巷去还留。一场春雨寒初减，万枕梨云梦忽流。临镜不妨来更早，惜花无奈听成愁。怜他齿颊生香处，不在枝头在担头。
即目
作者：黄景仁
朝代：清
体裁：七言律诗

遥程无计可停轩，暮景苍苍野色繁。破庙半将茅补屋，秋坟多插纸为幡。似曾见影人投碛，略不闻声鸟下原。今夕定知何处宿，瞑天漠漠对忘言。
历城道中
作者：黄景仁
朝代：清

北游忽不乐，东来揽齐岱。陆尽燕赵交，水送汶泗会。只有清济源，伏流隐支派。亦如古达人，心迹有时晦。群山尽朝岳，敢向不敢背。峨峨灵威丈，揖我青霞外。迓客遣片云，飞来若车盖。挥手暂相谢，冰雪迫徂岁。游倦思小休，胜济行未艾。寄语雪中花，石上劳相待。
历城道中
作者：黄景仁
朝代：清
体裁：古风

北游忽不乐，东来揽齐岱。陆尽燕赵交，水送汶泗会。祇有清济源，伏流隐支派。亦如古达人，心迹有时晦。群山尽朝岳，敢向不敢背。峨峨灵威丈，揖我青霞外。迓客遣片云，飞来若车盖。挥手暂相谢，冰雪迫徂岁。游倦思小休，胜济行未艾。寄语雪中花，石上劳相待。
又用前韵题翁覃溪所摹和靖秋凉三君二札
作者：黄景仁
朝代：清

放鹤空亭倚孤麓，残梅零落湖波渌。寥寥遗墨在人间，不共沈薶一簪玉。三君八郎知阿谁，得识此公皆不俗。念友期听烟寺钟，联游迟剪风船烛。菱角少许致不难，寄钱二索愁未足。寻常语妙书更遒，此亦何羡西台肉。学士双钩宛入神，诗境停云互收录。须眉仿佛想见之，归卧梦绕西湖曲。空山无人独立久，夜深似有风敲竹。乞摹万本映窗光，洗眼新泉浸寒菊。
又题其曝书图·其三
作者：黄景仁
朝代：清
体裁：七言绝句

移官祇载中郎竹，去越何来陆贾金。见说卖书方就道，知君不负十年心。
又题其曝书图·其二
作者：黄景仁
朝代：清
体裁：七言绝句

根柢辞章古难合，儒林循吏况兼诸。谁从杜库曹仓外，想见先生所见书。
发一宿庵
作者：黄景仁
朝代：清
体裁：七言律诗

曾闻绝顶接天梯，几叠烟岚望已迷。得意总忘山远近，但行休问路东西。飘萧洞气成飞雨，冥漠丹根获紫泥。常自笑人岩畔月，有山如此不幽栖。
发芜湖·其一
作者：黄景仁
朝代：清
体裁：七言律诗

才煮鸠兹市上鱼，微哦依旧上肩舆。偶看芳草思名马，每见青山想异书。古戍按图三户后，荒祠披版六朝馀。野情更畏劳踪迫，安得前峰便结庐。
发芜湖·其二
作者：黄景仁
朝代：清
体裁：七言律诗

平冈复叠树萧森，转眼长云度岭阴。诗思折于盘涧路，劳人多似集田禽。地曾经战常难垦，山不知名反耐寻。旧说芜蒌多产处，斜阳蔓草自然深。
发镇阳
作者：黄景仁
朝代：清
体裁：七言律诗

又趁西风事薄游，冷装依旧拨吴钩。凄凉道路看人面，浩荡川原信马头。终古远山埋落日，半生华发战高秋。眼看如此淮南地，独倚凉天写四愁。
发颍州
作者：黄景仁
朝代：清
体裁：古风

咋来清颍上，高馆欢醉厌。晓风遏清歌，游子愁捲帘。卧闻铃铎语，替戾差可嫌。俄来仆夫趣，孤篷犯霜严。屈指卸鞍日，毕辜已应占。欢场知有散，当散戚不忺。恨怅逐前侣，隐隐望层檐。风水引夙怅，尺五沙痕添。啸惊远鸿落，汲动灵虬潜。一昔顿殊况，冷煖不可兼。预恐清镜里，两鬓堆吴盐。
叠韵呈笥河先生
作者：黄景仁
朝代：清
体裁：七言律诗

家具寒馀煖足瓶，晓披蠢简捉青宁。涩诗挽舸冲奔濑，险梦驱车度绝陉。林杪雪粘乌项白，寺门山映佛头青。街东幸有谈空叟，不待披衣已叩扃。
古柏行
作者：黄景仁
朝代：清
体裁：古风

寓斋数椽留十日，如此棱棱一株柏。横看侧看无不奇，合睫相逢梦犹得。阴乾澹惨灰星星，上枝翠点针矗矗。晴穹浩荡压其顶，犹自拿空欲腾掷。腹中空洞容万千，岁久玄蚼聚成国。夜深吟院萧无人，飞起空中斗雌霓。归来爪牙青血痕，四顾犹摄狐狸魂。晓来亦如梦初觉，俛见大地盘其根。岂因冰霜始淬厉，不待云雨方精神。馀膏尚借百草活，坚节讵耻柔条邻。倾颓甓甃翳荆蔓，独立相看发长叹。凄凉寂寞谁肯过，日落空墙与君伴。深山大泽斤斧追，重垣绮榭位置卑。黄肠裂出钜鹿野，御史府中乌夜栖。凋零一一目所见，底用头角犹低垂。苍官倘见明月夜，密迩客窗来赋诗。
古歌
作者：黄景仁
朝代：清
体裁：古风

皦皦日光，不入大厦而入蔀屋。狰狰鹍枭，不楼高林而止恶木。猛虎生地，蚩尤上天。不磷不淄，君子其有焉。
古歌
作者：黄景仁
朝代：清
体裁：古风

豹兮苦廉，狼兮苦贪。狼心忧饥，豹身忧肥。狼有膏而成其躯兮，豹亦忧其有皮。疑斯用顾，智则隐雾。同空山之岩岩兮，无相视之耽耽兮。
史戺安之颍州便道见访·其一
作者：黄景仁
朝代：清
体裁：七言律诗

晓闻乡语蓦然惊，自起开门握发迎。鬓上吴盐今几叠，梦中楚雨昨三更。若轮事业头颅在，莫数儿童项领成。绝倒行藏同佼佹，君为书记我经生。
史戺安之颍州便道见访·其二
作者：黄景仁
朝代：清
体裁：七言律诗

半载清淮常卧病，经年旧雨最相思。小山桂树吟方苦，大海韩踪聚亦奇。按曲樽前推老辈，传经帐后得佳儿。下床万里吾徒志，不赠当归赠可离。
叶岭
作者：黄景仁
朝代：清
体裁：古风

隔溪见崇岭，巉削眩直睹。一石当折流，冲剥几千古。自离白岳来，计程卅里许。岳势信瑰奇，弁兜太汹武。行行渐平衍，兹岭忽峭举。一洗磊诃形，青空纵飞舞。支峰转径得，瞥眼巨灵斧。石理作斜皱，僵极流媚妩。我行探黟山，兹或一班数。回头视群峰，咄哉哙等伍。
合肥城楼
作者：黄景仁
朝代：清
体裁：七言律诗

筝笛声消极浦间，逍遥津水尚湾环。英雄浪捲都无迹，城郭珠沈竟不还。生惜文鸳名似锦，旧倾韦虎望如山。登楼此日容清啸，词客淮南鬓已斑。
后一日复饮旗亭再用前韵
作者：黄景仁
朝代：清
体裁：七言律诗

皓魄将残夕露沈，离堂烛尽悄愁深。群公试赌黄河唱，有客曾为楚泽吟。去鸟悠悠随落日，长川淼淼引孤心。陇云朔雁分飞急，双泪君前自不禁。
后苦暑行
作者：黄景仁
朝代：清
体裁：古风

南飞黄雀翅倒垂，十日不得微风吹。岂惟凉飔不可得，万里长空净云色。虫虫气掞天如痴，卑湿年命何能支。分冰豪饮羡河朔，浮瓜雅会思南皮。闲居寂寂少顾盼，双鬓萧萧积忧患。经兹数十无此身，涧饮岩栖梦皆幻。
后观潮行
作者：黄景仁
朝代：清

海风卷尽江头叶，沙岸千人万人立。怪底山川忽变容，又报天边海潮入。鸥飞艇乱行云停，江亦作势如相迎。鹅毛一白尚天际，倾耳已是风霆声。江流不合几回折，欲折涛头如折铁。一折平添百丈飞，浩浩长空舞晴雪。星驰电激望已遥，江塘十里随低高。此时万户同屏息，想见窗棂齐动摇。潮头障天天亦暮，苍茫却望潮来处。前阵才平罗刹矶，后来又没西兴树。独客吊影行自愁，大地与身同一浮。乘槎未许到星阙，采药何年傍祖洲。赋罢观潮长太息，我尚输潮归即得。回首重城鼓角哀，半空纯作鱼龙色。
吴山写望
作者：黄景仁
朝代：清
体裁：七言律诗

云蒸海气欲浮城，雨过江天旷望清。踏浪人归歌缓缓，回帆风定鼓声声。湖头前后英灵在，浙水东西王气平。回首西湖真一掬，几番花月送人行。
吴山夜眺
作者：黄景仁
朝代：清
体裁：五言律诗

高阁倚清虚，深宵纵目初。月浮江郭动，星傍海门疏。泪已乾羊祜，情当死伯舆。如何凌绝顶，难挈化人裾。
吴桥
作者：黄景仁
朝代：清
体裁：古风

一川百折似蛇枉，越舸吴艑日来往。轻帆片片白云飞，小市嘈嘈语声响。正是乡心暮更朝，客程无那说吴桥。非无系棹双枫树，亦有当窗万柳条。风景虽然似吾土，祇共平头作乡语。一种怀人去国情，可堪愁水愁风苦。沙鹭惊人扑渌飞，溅来凉雪满征衣。少年江海贪为客，何日风尘竟息机。眼看邻舟挂帆去，未识今宵泊何处。
呈袁简斋太史
作者：黄景仁
朝代：清

一代才豪仰大贤，天公位置却天然。文章草草皆千古，仕宦匆匆只十年。暂借玉堂留姓氏，便依勾漏作神仙。由来名士如名将，谁似汾阳福命全？
呈袁简斋太史·其一
作者：黄景仁
朝代：清
体裁：七言律诗

一代才豪仰大贤，天公位置却天然。文章草草皆千古，仕宦匆匆祇十年。暂借玉堂留姓氏，便依勾漏作神仙。由来名士如名将，谁似汾阳福命全。
呈袁简斋太史·其三
作者：黄景仁
朝代：清
体裁：七言律诗

燠室风亭翠霭间，药栏花径互周环。半篙后主迎凉水，一桁前朝戏马山。似海繁华归彩笔，极天花月养苍颜。谁知泉石皆经济，此意先生讵等闲。
呈袁简斋太史·其二
作者：黄景仁
朝代：清
体裁：七言律诗

雄谈壮翰振乾坤，唤起文人六代魂。浙水词源钟巨手，秣陵秋色酿名园。几人国士曾邀盼，此地苍生尚感恩。我喜童时识司马，不须拥彗扫公门。
呈袁简斋太史·其四
作者：黄景仁
朝代：清
体裁：七言律诗

偶逢佳日径开三，丝竹声搀笑语酣。帐内金钗分左右，宴前竹箭尽东南。张灯高会星千树，荡桨清歌镜一潭。不与西园冠盖末，可知才具本难堪。
味辛客游浙西余顷从楚南归不得即见怅然赋·其一
作者：黄景仁
朝代：清
体裁：七言律诗

不见云溪赵夫子，匆匆芳序变萧辰。举头秋月思前度，到眼青山忆故人。握别霜天情似昔，折残楚畹泪犹新。南行多少闻猿意，拟共莼鲈一细陈。
味辛客游浙西余顷从楚南归不得即见怅然赋·其二
作者：黄景仁
朝代：清
体裁：七言律诗

谁知踪迹亦飘讽，藉草吟风兴寂寥。叶落江关秋瑟瑟，雁来泽国水迢迢。此时应理吴淞楫，有梦还随歇浦潮。遥溯秣陵佳会近，停樽一为破无聊。
味辛病愈兼示病中和章作歌归之
作者：黄景仁
朝代：清
体裁：古风

吴兴居士顷不怿，襆被病渴金陵秋。纵横药物乱铛鼎，直欲吸尽长江流。青溪花月坐寂寞，我亦捧腹溪南楼。后来闻君作归计，十幅蒲帆向东驶。拄笏微哦定有神，一路云山助清气。还家稻秀鲈鱼肥，病自欲好非人医。我归访君得君诗，巡檐环诵百不知。迩来笔力更苍硬，缘知作诗不关病。偏我兀兀逢愁魔，作诗苦少病苦多。愿从乞得养生诀，春秋佳日莫蹉跎。
和仇丽亭·其一
作者：黄景仁
朝代：清
体裁：七言绝句

前年为访天都去，今岁因探禹穴来。来往江潭各如梦，逢君仍在越王台。
和仇丽亭·其三
作者：黄景仁
朝代：清
体裁：七言绝句

典衣曾共湖干宿，次第看花不忆家。几度哦君好诗句，先生意独在梅花。
和仇丽亭·其二
作者：黄景仁
朝代：清
体裁：七言绝句

鸿爪游踪首重回，经年褦襶逐尘埃。青山笑客不归去，为报饥寒驱又来。
和仇丽亭·其五
作者：黄景仁
朝代：清
体裁：七言绝句

惜别匆匆悔见迟，楚云千里是相思。遥知此去湘潭柳，一夕清霜似鬓丝。
和仇丽亭·其四
作者：黄景仁
朝代：清
体裁：七言绝句

多君怜我坐诗穷，襆被萧条囊橐空。手指孤云向君说，卷舒久已任秋风。
和劳思木赠
作者：黄景仁
朝代：清
体裁：五言律诗

绝顶吴山路，招携取次来。一秋为客惯，千里一樽开。重以登瀛望，能怜去国才。片帆天际好，惜别首重回。
和吴二江帆赠诗
作者：黄景仁
朝代：清
体裁：七言律诗

一觞一咏话绸缪，乐事都忘岁月遒。故国有情逢挟纩，天涯从此倦登楼。投诗美备色香味，去俗远于风马牛。昨夜朗吟浑未寐，草堂风雪看吴钩。
和容甫·其一
作者：黄景仁
朝代：清
体裁：古风

三五读书策，结怀嵇阮俦。生身苦非时，不得同遨游。横几览禹贡，灵产郁九州。邂逅岂不识，索处谁相谋。驱车涉伊洛，仗剑干王侯。纷华敢驰慕，邱垤不满眸。风禽愧短翮，出谷徒啁啾。乃知天下士，定在风尘收。衔吁返征驾，矫望立路周。长此求友心，六合何悠悠。
和容甫·其三
作者：黄景仁
朝代：清
体裁：古风

云中见祥凤，百鸟无文章。炎洲产嘉桂，百草为不香。修辞富华实，秉操逾圭璋。翻使一国中，抚掌嗤其狂。悲心入秋夜，菀邑思飞扬。终朝逐尘鞅，踥踥趋路旁。众中独我亲，亦知我心伤。两小皆失怙，哀乐颇相当。贫贱易相感，况复齐孤芳。盛时忽晻冉，逝矣摧肝肠。
和容甫·其二
作者：黄景仁
朝代：清
体裁：古风

大雅久沦没，巍然见时英。作述千载上，死灰起芒精。气吐相感激，长揖如生平。谁令黄钟节，掩以瓦釜鸣。相乐反相泣，出涕何纵横。十千置斗酒，不惜为君倾。高筵列华烛，美女调繁筝。挥手不能顾，悦耳非新声。藉无师涓奏，何以移我情。
和杏庄赠别
作者：黄景仁
朝代：清
体裁：古风

我生笃求友，识子非等闲。晤语本几日，别路愁间关。屈指共徵序，冬乾变春繁。逝水不顾反，纵蹄难复闲。学为桃梗浮，还老澒洞间。崇坂一何厉，盘盘上青天。畏途阅孔多，随瞩掷且轩。有客歌慷慨，赠我金石篇。所慰匪餐饱，闵勖惟省愆。在迷甫戚戚，当悟方卓然。敢请今日始，奉此相周旋。行矣不可留，日暮天且寒。
和毕中丞悼亡诗·其一
作者：黄景仁
朝代：清
体裁：七言律诗

三天都处即清都，薄谪灵华缟袂姝。第一名仙才伉俪，八千里宦共驰驱。淡装恰倚芙蓉镜，香供频围翡翠炉。二十年来成小劫，碧城归去不同途。
和毕中丞悼亡诗·其二
作者：黄景仁
朝代：清
体裁：七言律诗

我读中丞感逝篇，倩文真觉后空前。禹疏不到相离水，娲补难平有恨天。花步卜居成昨约，松门誓墓待他年。遥知听漏黄扉日，应抚衣熏一泫然。
和钱百泉杂感·其一
作者：黄景仁
朝代：清
体裁：七言绝句

先生执拂谈经处，坐觉凉秋六月生。多少聚嚣门外客，一声钟后更无声。
和钱百泉杂感·其三
作者：黄景仁
朝代：清
体裁：七言绝句

臣本高阳旧酒徒，未曾酣醉起乌乌。祢生谩骂奚生傲，此辈于今未可无。
和钱百泉杂感·其二
作者：黄景仁
朝代：清
体裁：七言绝句

沸天歌吹古芜城，淮海波涛自不平。手指秋云向君说，可怜薄不似人情。
和钱百泉杂感·其四
作者：黄景仁
朝代：清
体裁：七言绝句

泠泠二十五条弦，韵入江峰何处边。一片渡江明月夜，更谁能识孝廉船。
咏史·其一
作者：黄景仁
朝代：清
体裁：七言绝句

洛阳贾亦奇男子，东海人非眇丈夫。任尔雄心包六合，死生无那受人愚。
咏史·其三
作者：黄景仁
朝代：清
体裁：七言绝句

暮夜长鲸动玉鳞，兰池盗气已无秦。成名不及韩亡客，绝胜荆轲一传人。
咏史·其二
作者：黄景仁
朝代：清
体裁：七言绝句

华阴怪语甫惊传，恶梦俄成沧海边。怨毒不分人鬼气，欲从何处觅神仙。
咏怀·其一
作者：黄景仁
朝代：清
体裁：古风

桂树生空山，柯干何连蜷。自我辞家时，霜雪渐飘残。敛辛亦可悦，抱素聊自闲。托根非金铁，何以得久坚。匪曰不得坚，荣落理固然。愿言保其拙，大化相推迁。
咏怀·其七
作者：黄景仁
朝代：清
体裁：古风

归来长松下，朝夕自却扫。锦石激素波，错杂灿馀耀。物在理自沈，一静收众妙。有时孤禽啼，适值幽人觉。自来原上耕，复此溪畔约。伯夷亦何远，山水有真乐。
咏怀·其三
作者：黄景仁
朝代：清
体裁：古风

举头见浮云，入山知其根。接耳听流水，到海知其源。太古此宇宙，精理谁能言。澄观得无尽，荒渺匪我存。雠性穷诞迹，驱龄索奥诠。讵曰积忧患，不可得永年。
咏怀·其九
作者：黄景仁
朝代：清
体裁：古风

显晦本殊轨，倚伏更不测。造物用深文，夜半多有力。各各为长谋，至爱不能惜。黄河流上天，大星陨为石。俛仰孰所令，推迁此为极。藉非羡门子，何以鍊精魄。
咏怀·其二
作者：黄景仁
朝代：清
体裁：古风

陟山采薇蕨，层云结岩阿。部邓实蓊郁，我劳当如何。芳兰不可接，重襟若山河。禽庆既北海，向长复朝歌。千载烟霞俦，遇合否则那。且复返旧林，相与期薜萝。
咏怀·其五
作者：黄景仁
朝代：清
体裁：古风

举世尚蛾眉，混沌讵可饰。岂无文冕姿，难以加越客。严光非沽名，出处自性适。抱志鲜犹豫，何事能刺迫。观化栖林泉，饮和向川泽。不必陆接舆，行歌叹凤德。
咏怀·其八
作者：黄景仁
朝代：清
体裁：古风

白盐与赤米，晚食遗嘉肴。翩翩者谁子，乃欲呼代庖。长林何肃肃，丰草何萧萧。驯育已自悲，骤羁胡能牢。诵诗击枯木，吾兴亦已高。为言桑苧翁，恸哭非吾曹。
咏怀·其六
作者：黄景仁
朝代：清
体裁：古风

五岳互千古，降雨而出云。我生九州内，庶几早寻真。慷慨抱此愿，蹉跎及良辰。秋霰萎蒲柳，秋蓬辞本根。入门各茹叹，含意且莫申。但当保羽翼，冥飞避弋人。
咏怀·其十
作者：黄景仁
朝代：清
体裁：古风

尧天如帏幄，孤云自行止。于世既无益，于物复何喜。一草与一木，庶使遂生理。束身随化还，收视寂群起。惠连与首阳，计较毋乃鄙。迢迢左记室，缅怀竟何已。
咏怀·其四
作者：黄景仁
朝代：清
体裁：古风

春光既明瞹，春露亦华滋。瑶草生空山，馥郁何葳蕤。良由裛群秀，所嗟非知希。白日云为阴，何由鉴容辉。相望各努力，王孙行且归。好风入怀抱，可以发清徽。
响山潭
作者：黄景仁
朝代：清
体裁：古风

一舟摇醉眠，梦醒舻声响。洞窗见长崖，峭立森如掌。颓光影澄流，凝碧随滉瀁。人言响山潭，呼之应成两。三呼而三应，高下随所饷。大声既隆隆，小语亦朗朗。昔诧石镜奇，须眉了能仿。兹能效无形，乃真绝言想。喧寂人籁兼，鸣叩道心长。逋然发惊吟，韵与连山往。十年走尘中，高唱无人赏。得此为同声，苦心殊未枉。
哭叔宀先生兼怀仲游·其一
作者：黄景仁
朝代：清
体裁：古风

我生受恩处，虞山首屈指。我愧视犹父，视我实犹子。搴帷识诸郎，入坐皆兰茝。君也交更深，经年其膏晷。北海时一樽，环顾公心喜。跌宕饶天情，琢磨究名理。与世殊酸咸，于物少臧否。自谓春风中，偕坐从此始。
哭叔宀先生兼怀仲游·其三
作者：黄景仁
朝代：清
体裁：古风

君既归虞山，吾行诣新安。便道一握手，相对同抚棺。枫林一万树，血泪为之殷。浮云一千里，飞去何时还。苦语未及尽，别曲歌将残。十步九踯躅，回首隔吴关。
哭叔宀先生兼怀仲游·其二
作者：黄景仁
朝代：清
体裁：古风

无何狂飙吹，万变在转盼。绛帐傥已虚，人琴忽长判。君复轻装来，束书别同伴。幽堂落月中，一见泪如霰。岂意吾两人，如此作聚散。短衣复出门，气结肝肠断。
哭叔宀先生兼怀仲游·其四
作者：黄景仁
朝代：清
体裁：古风

作客如在家，在家反如客。所以三年来，衣上尘土积。昨过西州门，芳草又萋碧。惊心匪旦暮，触目少畴昔。为念同袍人，中感更纡塞。疾病俱颠连，关河况阻隔。良宴诣可期，庶几梦颜色。
哭龚梓树·其一
作者：黄景仁
朝代：清
体裁：七言律诗

相逢两小意相亲，转眼青山哭故人。到死末消兰气息，他生宜护玉精神。抛残小劫初三月，看尽名花二十春。怪道年时频梦汝，半身霞翠礼群真。
哭龚梓树·其二
作者：黄景仁
朝代：清
体裁：七言律诗

十年旧雨阻燕云，把袂俄惊冥契分。一喘夜窗犹待我，兼程朔雪似因君。每忧谢弟年难永，不意龚生蕙竟焚。同首荆南读书处，满山猿鹤吊斜曛。
啼乌行
作者：黄景仁
朝代：清
体裁：古风

白项老乌何所求，咿呜呀呷啼檐头。须臾乃有千百至，黑云一片风飕飕。啼声潮沸杂悲怒，问之旁人得其故。朝来设肉网其一，此间即是张罗处。此时啼乌啼更悲，更有挟弹邻家儿。弦声一响乌四起，一乌伤重拍地飞。我观此状泪不止，彼为呼群身更死。明知无益痛系心，物类相怜有如此。谁欤罗者伊来前，我今售放拚百钱。毛蓬脰缩曳之出，甫一脱手翔飘然。谁知老乌伺墙角，突起追飞羽声肃。邀之使转啼匝檐，尔纵知恩去宜速。人不如鸟能钟情，所恨缺陷难为平。悲欢离合幸无恙，何日能令死者生。
喜新凉
作者：黄景仁
朝代：清
体裁：五言律诗

经旬苦焦暑，一雨快披襟。万绿烟生树，初弦月照琴。当风人意定，移簟竹香深。即此新凉夜，因知造物心。
喜迁莺·皖城怀古
作者：黄景仁
朝代：清
体裁：词

荒城一曲。想碧眼孙郎，临濠拥纛。赤壁烧馀，濡须战罢，此地弹丸谁属。莫道庐江重镇，况是皖田如玉。三军奋，听一声万岁，堞楼齐覆。攻速。记是役。慷慨争先，端仗升城督。夹石兵收，浔阳寇剪，费了几堆断镞。莫说千年王气，到眼几行残局。和盘算，叹江流遗恨，孙刘未睦。
喜迁莺·舟过马当山下
作者：黄景仁
朝代：清
体裁：词

清江见石，尚沙痕十丈，涛头千尺。鲸浪狂冲，蛟涎乱捲，百炼崖根铁色。太行吕梁合险，说也教人头白。行不得。快招手烟波，唤他估客。帆直。风助力。瞥眼经过，回首全山黑。献履题诗，当筵作序，此事羡渠何益。江神一言听我，我是海东头客。再休惜。再一帆相助，吹还乡国。
喜郑诚斋先生归新安之信·其一
作者：黄景仁
朝代：清
体裁：七言律诗

半生恩遇在师门，古谊真逢衣被温。讵料负书来岁杪，未能立雪侍黄昏。乌聊云黯离旌色，练雪滩留别泪痕。从此池阳诵襦裤，寸心差拟向朝暾。
喜郑诚斋先生归新安之信·其二
作者：黄景仁
朝代：清
体裁：七言律诗

几多青睐独垂怜，无那操铅癖未捐。稍可报公无一事，不堪回首是经年。楼传萧相春城里，台访昭明落日边。此地人民望时雨，登临未许重流连。
喜雨
作者：黄景仁
朝代：清
体裁：古风

飞雨江上至，白云飘满楹。风色乱庭绿，群鸟号归声。初响极輣轧，末势犹砰訇。人意各敛愕，土气流炎腥。须臾黑阴过，缕缕天开青。长虹东岭出，雨脚西山明。顿觉葛衣薄，坐对疏帘清。快哉消积暑，况乃惬农情。
嘉禾留别郑七药圃
作者：黄景仁
朝代：清
体裁：七言律诗

十日春波短棹停，三年重过草玄亭。风尘我愧无双誉，家世君传有一经。陌路久看人眼白，夜窗今共客灯青。酒醒莫问明朝事，门外骊歌不可听。
固关
作者：黄景仁
朝代：清
体裁：七言律诗

天与雄关锁晋阳，严城岧嵽接边墙。水兼绵蔓浑流合，山接黄榆恶岭长。关吏频年愁岁课，戍兵终日卧云光。前途更在鸟飞外，何似驱车度太行。
圈虎行
作者：黄景仁
朝代：清
体裁：古风

都门岁首陈百技，鱼龙怪兽罕不备。何物市上游手儿，役使山君作儿戏。初舁虎圈来广场，倾城观者如堵墙。四周立栅牵虎出，毛拳耳戢气不扬。先撩虎须虎犹帖，以棓卓地虎人立。人呼虎吼声如雷，牙爪丛中奋身入。虎口呀开大如斗，人转从容探以手，更脱头颅抵虎口。以头饲虎虎不受，虎舌舐人如舐㝅。忽按虎脊叱使行，虎便逡巡绕阑走。翻身踞地蹴冻尘，浑身抖开花锦茵。盘回舞势学胡旋，似张虎威实媚人。少焉仰卧若佯死，投之以肉霍然起。观者一笑争醵钱，人既得钱虎摇尾。仍驱入圈负以趋，此间乐亦忘山居。依人虎任人颐使，伴虎人皆虎唾馀。我观此状气消沮，嗟尔斑奴亦何苦。不能决蹯尔不智，不能破槛尔不武，此曹一生衣食汝。彼岂有力如中黄，复似梁鸯能喜怒。汝得残餐究奚补，伥鬼羞颜亦更主。旧山同伴倘相逢，笑尔行藏不如鼠。
圈虎行
作者：黄景仁
朝代：清

都门岁首陈百技，鱼龙怪兽罕不备；何物市上游手儿，役使山君作儿戏。初舁虎圈来广场，倾城观者如堵墙；四周立栅牵虎出，毛拳耳戢气不扬。先撩虎须虎犹帖，以棓卓地虎人立；人呼虎吼声如雷，牙爪丛中奋身入。虎口呀开大如牛，人转从容探以手；更脱头颅抵虎口，以头饲虎虎不受，虎舌舐人如舐毂。忽按虎脊叱使行，虎便逡巡绕阑走。翻身踞地蹴冻尘，挥身抖开花锦茵；盘回舞势学胡旋，似张虎威实媚人；少焉仰卧若佯死，投之以肉霍然起；观者一笑争醵钱，人既得钱虎摇尾。仍驱入圈负以趋，此间乐亦忘山居。依人虎任人颐使，伴虎人皆虎唾余。我观此状气消沮：嗟尔斑奴亦何苦！不能决蹯尔不智，不能破槛尔不武。此曹一生衣食汝，彼岂有力如中黄，复似梁鸯能喜怒。汝得残餐究奚补？伥鬼羞颜亦更主；旧山同伴倘相逢，笑尔行藏不如鼠。
城南晚步
作者：黄景仁
朝代：清
体裁：古风

空城何莽莽，风色肃以高。荆芜翳崩堞，乱鸟鸣相号。一叶得秋意，吹堕溪塘坳。踽步惨无泽，寓睫万感交。悲哉秋气凄，六合为萧条。身计无一成，少壮已二毛。山邱忽零落，顾影驰晖飘。所以古先哲，相勉惟浊醪。无为末士感，永贻来世嘲。
塞垣春·初九夜金棕亭招饮病不克赴词以柬之
作者：黄景仁
朝代：清
体裁：词

后日春来也。迟酒伴、将春借。梅皴玉蕾，酿浮花乳，春影如画。剩薄寒料峭融春冶。便结个、嬉春社。更红笺、春词好，霎时传遍都下。频念苦吟人，似未解春来，孤负清夜。待作讨春游，奈丝骑慵跨。恋银灯翠斝，相望春城，但愁和、烛奴话。留约听谯鼓，看春将春打。
墙上蒿
作者：黄景仁
朝代：清
体裁：古风

墙上蒿，托身何高高。托身虽高托根孤，主人家有屋上乌。乌饥墙头啄寒虫，啄蒿飘飘堕随风。主人虽爱惜，不能使乌不得食。乌得食，乌高飞。同作寄人活，彼此何用相仇为。
壬辰除夕
作者：黄景仁
朝代：清
体裁：七言律诗

无多骨肉话依依，珍重相看灯烛辉。饮为病游千里减，瘦因吟过万山归。老亲白发欣簪胜，稚子红炉笑作围。屏却百忧成一笑，去年孤泪此时挥。
壶中天慢·柝声
作者：黄景仁
朝代：清
体裁：词

九门锁上，早蟆更报急，凄凄夜永。常向漏声疏处补，街鼓频番相应。古驿衔山，荒城抱水，几个人欹枕。欲沉犹未，星星萧寺钟殷。便拟刁斗千屯，胡笳万帐，无此声悽警。独火营门青似豆，打得霜酸月冷。今夜严城，传来虎旅，一样愁清听。可知独客，被他乡梦敲醒。
复得维衍书·其一
作者：黄景仁
朝代：清
体裁：五言律诗

不因离别苦，那见旧交真。老母传言切，啼儿入抱驯。书开官阁夜，花寄草堂春。等是端忧者，输君耐久贫。
复得维衍书·其二
作者：黄景仁
朝代：清
体裁：五言律诗

连宵频见梦，呼我病瞿昙。生计关商确，诗歌失苦甘。去魂迷海树，思泪满江潭。相望年如绮，离伤果不堪。
夏夜
作者：黄景仁
朝代：清
体裁：古风

阑风伏雨吹十日，作此酷暑如蒸燖。树阴不肯动毫末，月出照面黄于金。江城如耳江气湿，万派涛声静中合。夜深鸡犬寂无闻，起舞悲歌继之泣。辜负鸢肩火色人，侯门衬襶百酸辛。绝忆水云空阔处，夜凉垂钓蠡湖滨。
夏夜独步有怀山中友人
作者：黄景仁
朝代：清
体裁：古风

夕露滴欲明，幽鸟啼更歇。迢迢孤馆空，澹澹银河没。为忆山窗人，坐见中峰月。
夜与方仲履饮
作者：黄景仁
朝代：清
体裁：五言绝句

独酹向明月，含情问柳条。春人俱欲去，直是可怜宵。
夜从慈光寺步至茅蓬庵再浴汤泉
作者：黄景仁
朝代：清
体裁：古风

群峭森积甃，古壁暗光射。耳受万瀑声，神清不离舍。披衣踏岭行，磴滑絮云藉。阴茜逗全墨，塥塞罗万讶。佛灯引半岩，老僧远相迓。屋后泉气蒸，再沐及清夜。暖触瀵仰甔，腻扪乳滴罅。痹痼去无剩，酷馥嗅非乍。振衣崖千寻，骨冷待烟化。亮无云中人，及此整风驾。
夜偕蒋大荡桨青波涌金之间乘兴直过孤山至六一泉
作者：黄景仁
朝代：清
体裁：七言律诗

桥外寒云柳外村，廿年心事此中论。三更凉月白堕水，十里芰荷香到门。何处可招和靖鹤，此间应有谪仙魂。湖山满目谁相饷，扣棹长怀地主恩。
夜卧忽醒辗转不寐
作者：黄景仁
朝代：清
体裁：七言律诗

孤衾辗转夜已半，纸帏索索阴寒生。一事不思睡将熟，多时欲病梦欲惊。乍闻骤雨响来枕，却忆杏花开满城。今宵大抵不成寐，更有檐际风铃声。
夜坐书怀
作者：黄景仁
朝代：清
体裁：七言律诗

一身万事付阑珊，不信真愁门户难。此地更无鸡肋弃，前途凭仗马蹄攒。梦回细雪关城迥，岁尽穷阴海国寒。今夜灯前儿女意，依依犹似慰眠餐。
夜坐写怀
作者：黄景仁
朝代：清
体裁：七言律诗

白日长吁静夜歌，飞扬慷慨欲如何。四休愿祇饱休足，三上吟偏枕上多。相对无猜惟酒盏，等闲难著是渔蓑。作诗辛苦谁传此，一卷空宵手自摩。
夜坐怀曹以南
作者：黄景仁
朝代：清
体裁：古风

回风飘飘卷庭绿，南枝啼鸟北枝续。林深屋古萧无人，游子彷徨坐中宿。我所思兮隔云岑，十年久断瑶华音。山中见月倘相忆，夜长漫漫惟素心。
夜坐怀维衍桐巢
作者：黄景仁
朝代：清
体裁：七言律诗

剑白灯青夕馆幽，深杯细倒月孤流。看花如雾非关夜，听树当风祇欲秋。吴下酒徒犹骂座，秦川公子尚登楼。天涯几辈同漂泊，起看晨星黯未收。
夜坐有怀
作者：黄景仁
朝代：清
体裁：五言律诗

移席绿阴下，修轩过雨馀。风凄萤火定，月洁柳烟疏。对影三人共，思君半枕虚。幽忧长抱膝，良夜待何如。
夜坐示施雪帆·其一
作者：黄景仁
朝代：清
体裁：七言律诗

不嫌蓬荜共萧辰，对榻经旬意较亲。笑我在家仍在客，与君忧病胜忧贫。虚传蓟北黄金贱，自别江南白发新。幸有一椽堪寄傲，底须狂趁六街尘。
夜坐示施雪帆·其二
作者：黄景仁
朝代：清
体裁：七言律诗

丹黄旧业掩行縢，欲写长笺砚簇冰。绕座残花犹壁影，打窗乾叶似窥灯。饥来客尚怜穷鸟，痴绝人还笑冻蝇。襆被依依两无寐，昨宵寒思已难胜。
夜坐述怀呈思复
作者：黄景仁
朝代：清
体裁：七言律诗

密筱崇兰露气昏，草堂促膝倒深樽。灯前各掩思亲泪，地下偏多知己恩。似水才名难疗渴，投闲芳序易消魂。沧洲散发他年事，迟尔清江白石村。
夜宿中峰和洪稚存
作者：黄景仁
朝代：清
体裁：古风

僧宇结岩罅，一院百其级。到门白蝠飞，窥火苍鼠立。坐久百谷阴，凛冽破窗入。流梵带雨沉，潜虬敛声集。嗒然面尘卧，精骛雷电及。一静息百劳，随身剩吁吸。到耳稍猿呼，入梦或樵揖。饭香肠吼声，寒退肤平粒。了见峰压檐，万翠成一湿。避世此致佳，何异百虫蛰。欣然语缁衣，竹阁勤补葺。他年借石床，今方作游急。
夜宿朝阳阁感怀龚梓树
作者：黄景仁
朝代：清
体裁：古风

叔虞祠下垂杨满，空翠堆中咽丝管。夕阳人散庙门关，惟有鸟声啼宛转。回首闲云步山谷，一灯自上西岩宿。推窗百里望川原，晻霭冥濛辨汾曲。岭头月落星光昏，风景可怜思故人。空山唳鹤掠檐过，彷佛似挟平生魂。当日思君此游冶，白袷春衫制都雅。一剪眸横山翠开，数声歌遏泉流泻。题句空留碧玉栏，旧游不见青骢马。我后君来已十年，我来君已归重泉。水声似咽邻家笛，云影疑分梦里笺。人去人来空叹息，待人惟有青山色。留语青山问来客，不知我去谁相忆。
夜宿西山下偕冯九健一
作者：黄景仁
朝代：清
体裁：七言律诗

杖策相从似夙因，草堂促膝意相亲。春山无伴应怜我，村酒能沽更泥人。墙下云根连洞壑，树梢檐角挂星辰。向禽有愿终当了，祇要天公许乞身。
夜梦故人
作者：黄景仁
朝代：清
体裁：七言律诗

半是离乡半梦乡，西风卷叶雨鸣廊。云将只影穿关塞，月与平生到屋梁。珍重赠言多未解，斯须携手亦何妨。觉来枕上无乾处，仿佛空帘去路长。
夜步池上
作者：黄景仁
朝代：清
体裁：古风

独居每不乐，临轩思怏怏。主人好池台，良夜谁过访。烟月霭已盈，幽意成一往。地僻骄鼬鼯，圔荒悦榛莽。百卉递暗馨，微风惬孤赏。扰枝识禽翻，靡草辨蛇枉。转缘境蒙茸，寄此怀飒爽。屡步荡虚气，微哦破沈响。竞漏将何惊，衔叹归空幌。
夜泊闻雁
作者：黄景仁
朝代：清
体裁：古风

独夜沙头泊，依人雁几行。悤悤玉关至，随我度衡阳。汝到衡阳落，关山我更长。凄然对江水，霜月不胜凉。
夜登小孤山和壁间韵
作者：黄景仁
朝代：清
体裁：七言律诗

閟寝神宫最上头，客来孤啸海关秋。谁标铁柱成终古，却笑金焦属下流。崖势欲随惊鹘飏，鼓声时逐怒涛浮。彭郎相望情何许，指点蛾眉月上洲。
夜行
作者：黄景仁
朝代：清
体裁：五言律诗

踯躅行宵路，苍茫不自愁。无人烟草阔，绕足水泉柔。柝远疑村近，星明识径幽。未知身过处，可有屐痕留。
夜读邵先生诗·其一
作者：黄景仁
朝代：清
体裁：七言绝句

浓寒拥被絮蒙头，岁暮惊心送客游。肠断白云溪上路，满城风雨有归舟。
夜读邵先生诗·其二
作者：黄景仁
朝代：清
体裁：七言绝句

夜凉无梦起搴帷，檐铎声轻漏下迟。忽得南沙故人纸，一庭春月立多时。
夜起
作者：黄景仁
朝代：清
体裁：七言律诗

忧本难忘忿讵蠲，宝刀闲拍未成眠。君平与世原交弃，叔夜于仙已绝缘。入梦敢忘舟在壑，浮名拌换酒如泉。祖郎自爱中宵舞，不为闻鸡要著鞭。
夜起
作者：黄景仁
朝代：清
体裁：古风

缺月黝将尽，远挂寒林色。照此五夜心，凄凉亦云极。崇兰愁素辰，幽螀啼破壁。星河淡思曙，风露凄犹夕。永叹远钟鸣，寒衣竟何适。
夜起
作者：黄景仁
朝代：清
体裁：七言律诗

诗颠酒渴动逢魔，中夜悲心入寤歌。尺锦才情还割截，死灰心事尚消磨。鱼鳞云断天凝黛，蠡壳窗稀月逗梭。深夜烛奴相对语，不知流泪是谁多。
夜过黑山宿涧溪·其一
作者：黄景仁
朝代：清
体裁：古风

雨程易阴晦，不料夜已果。极望无人烟，悽惶落途左。有山当我前，黬黑夕霾裹。稍入意已迷，甫涉路无妥。扑额崖奔崩，仇足石碎琐。怪光睛屡凝，寂响魄虚堕。一水忽界空，远现白瑳瑳。波声渐砰訇，山径更埳坷。何因喜忽狂，嵌天见村火。逝为褰裳行，扪石少危坐。
夜过黑山宿涧溪·其二
作者：黄景仁
朝代：清
体裁：古风

不识水深浅，连山落长堤。堤水互出没，径涉忘东西。游鱼触我足，溜急风凄凄。中望渺涯涘，四索鲜据携。行行偶出水，一线浮沙泥。恐极失躯命，悲泪翻澌澌。烟中忽人语，境幻虚百迷。行近觉渔舍，伊轧巨网提。叩言岸将及，霍然心坦夷。经过得此险，世路无高低。投村贾馀勇，已有晨鸡啼。
夜闻新安江声
作者：黄景仁
朝代：清
体裁：古风

练江新涨万马似，我初闻声当戊年。寓斋去江及里许，寻声直在卧榻边。重城鱼钥锁不住，稍厌空夜喧无眠。今来寓斋去较远，声亦少杀非从前。谁知梦醒忽震耳，浇胸荡魄逾喧阗。竹床臬兀杂心动，纸帐掣曳如人搴。晓来静听欻无有，但以沉响追风弦。临窗啜茗清彻盎，即是此水相烹煎。因思昨来十日雨，桃花涨落千山颠。岂无兰椒并神瀵，亦带黑蜧青蛟涎。水虽可爱亦可畏，更忆往事心悬悬。当时初度饮此水，一月对饭不下咽。头岑腹块杂呕泄，服习许久方平痊。今来依旧饮此水，此患免否惟随天。穷薄久已轻性命，但感时事多推迁。临川徒作孔尼叹，论水且续庄生篇。百壶明往醉江上，饱看急溜飞长烟。
夜雨
作者：黄景仁
朝代：清
体裁：古风

三间老屋瘦木架，狂风刮瓦天漏罅。今年梅雨太不仁，偏不卜昼卜其夜。睡梦惊起如盆倾，东邻西邻移榻声。摒挡器具杂甑瓮，哜嘈人语兼儿婴。我亦黑影大扪摸，衾裯半湿如凝冰。仓皇呼烛照环堵，迁地庶得喘息宁。谁知所遇若有鬼，四邻声息我复尔。造物穷我何太愚，坐以待旦斯已矣。吁嗟一寝亦岂关前因，必使长夜劳心神。晓来整榻始浩叹，乃有巨蝎当帏蹲。
夜雨
作者：黄景仁
朝代：清
体裁：七言律诗

潇潇冷雨洒轻尘，僵卧空斋百感新。旱久喜滋栽麦陇，泥深恐阻寄书人。希声或变中宵雪，贵价先愁来日薪。岁暮柴门寒较甚，可堪此夜倍思亲。
夜饮孙吟秋斋头邻家火发归而成此并讯吟秋
作者：黄景仁
朝代：清
体裁：古风

朝来我读吟漱诗，光燄万丈腾陆离。夜来更饮吟秋酒，华烛满堂生白昼。居然夺席上众宾，绝似烂额焦头人。似闻车辖已投井，又报鱼钥先扃门。我谓吟秋毋狡诡，准拟今宵腐肠耳。可怜小户当初筵，已见流珠眼芒起。起看四坐方清谈，霏霏玉屑吹微酣。不知泥醉竟胡底，侧耳街鼓挝才三。谁将此意达天听，天笑狂奴此宵病。传呼列缺导祝融，咨汝解围惟奏功。彤幢紫纛倏飘下，中堂哄饮犹詾詾。一声炮解天地拆，东舍已作阿房宫。各将酒面看天色，泼翻血海无其红。主人危坐掣客肘，我奋排筵绝裾走。手挥烟爓一奔蛇，鬼哭神嚎一回首。归来火速笺游光，我醉已醒毋披猖。倏然火灭天亦晓，作诗急讯吟秋老。
大佛石
作者：黄景仁
朝代：清
体裁：七言律诗

旧说明湖是海边，人民城郭总茫然。却馀精卫未衔石，遂有祖龙来系船。骨立何心邀锦缆，尸驱差喜脱神鞭。山灵亦解沧桑恨，遣化西方丈六仙。
大有·秋夜有怀次洪稚存韵
作者：黄景仁
朝代：清
体裁：词

破帽尖风，逗窗斜月，耐十分、秋枕寒悄。数征期、重阳节候将到。夜长自拥芦花被，共四壁、冷蛩都觉。几处水上楼台，一天雁声笼罩。狂踪迹，空自笑。洚水任漂流，土人争诮。来往江潭，回首惊魂堪吊。闻说故园霜菊，疏篱畔、数枝斜靠。还忆煞、岁岁花前，个人清妙。
大造
作者：黄景仁
朝代：清
体裁：古风

大造视群生，各如抱中儿。非因果哀乐，亦自为笑啼。阿保纵解意，那得无啼时。当饥幸一饱，心已不在饥。谁知登崇山，足土固不离。荣士或见此，秋气旋乘之。触物感斯集，不知何事悲。悾恫百年尽，俛首归污泥。精气生已泄，那有魂相随。矫枉而过正，亦受前贤嗤。我慕鲁仲连，阅世同儿嬉。见首不见尾，焉能赞一辞。
大雨宿青山僧寺
作者：黄景仁
朝代：清
体裁：古风

寓楼对兹山，了若图障列。谁知一发皴，中有万盘折。昼雨游亦佳，失声唤奇绝。长岚互起落，阴霾肆生灭。荡魄石气腥，迎面云车裂。岂惟咫尺迷，收视且不迭。恻然念舆夫，劳彼乐我阅。身甫转麓过，雨已湿衣彻。风涧相喧豗，怖畏不可说。失足万一閒，尔我共蹉跌。决然舍之行，藤萝奋攀撷。挺险不知勇，招提到眼瞥。入门一回首，此可咋人舌。得非渤澥翻，定是瓠子决。平铺黄海云，倒倾太华雪。对雨等闲事，此景见真缺。佛楼架山顶，黜黑似缒穴。压惊饭宜饱，燎衣薪用热。同进三五人，煮茗待我啜。雨细听山酒，砰匐变呜咽。宵梦犹瞿瞿，苍崖恐崩掣。劳魂与清气，息息共吁呐。林乌忽一啼，晓钟鸣渐阕。披衣推山窗，昨景失如撤。万里见川原，千堆散邱垤。山容沐如倦，畴色绣疑缬。咄嗟转盼间，变态何疾烈。急作登峰行，杂拉步沙屑。前岭献娟媚，后径敛清切。慨思宣城守，茅宇此焉结。啸声寂不闻，琴韵杳以辍。空馀一池存，周环状如玦。薄色连阶苔，雨后共凄洁。沈沈选佛场，若为此时设。冥心悟流景，抗怀缅前哲。今昔且殊情，今古讵同辙。谢公青云人，尚尔笑其拙。我劳复何为，即景且怡悦。烟中辨长江，一气三屈折。涨声远可闻，练影细堪掇。始知此山高，群峰等枨臬。转思寓楼望，长空见屹𡿖。风雨为合离，阴晴判藏泄。所见皆外境，精蕴此深闭。纵有百日留，涉趣讵能竭。归当图卧游，今方与山别。
大雪登清风亭
作者：黄景仁
朝代：清
体裁：古风

竹屋风乱鸣，青灯黯无色。城头鼓忽沈，户外雪盈尺。曳革来幽亭，亭空浩虚白。了了见千峰，森森动孤魄。林辉辨枝条，竹重失萧摵。自来顿袖吟，谁寻独行迹。何处无雪看，清境此难觅。
大雷雨过太湖
作者：黄景仁
朝代：清
体裁：古风

甲午十月十一日，将从具区归吴淞。晓来风日颇蒸郁，气似盛夏非初冬。人忧中渡有猋警，舟无十斛波千重。平生涉险轻性命，况乃风便时难逢。张帆径渡不顾反，去厓稍远声汹汹。舟空帆足半掠水，或出或没疑游龙。此时狂喜呼绝倒，一霎快意天所供。天如念我有奇癖，忽然大笑电目嘥。东西闪烁云四结，如波萃萃如霞封。俄兼墨色变深紫，半天赫赫垂嗔容。遂闻雌雷转水底，飞廉屏翳驱相从。鞭驰百怪起狂斗，列缺吐燄遥传烽。此时我舟助颠簸，如山巨浪相撞冲。我张空拳奋叱咤，欲与霹雳争其锋。晴中不识神鬼至，时有赤蛇飞贴胸。雨声更骤雷更疾，一声恪恪云蓬松。渐看云气敛馀怒，略见雨脚收狂踪。回头咫尺语舟子，事已至此无恟恟。尚馀径寸未登岸，莫计明日能朝饔。我思阳月阳退听，岂宜玉虎鸣其凶。易占冬雷有明验，验必地震年斯凶。果尔微躯讵足惜，行且累及千吴侬。华堂岂少失箸客，此时万口方詾詾。谁知独有浪游子，只影汨没随鳞鳙。不知怖心落何许，反快一洗平生庸。维舟得岸真幸尔，转思往境心如舂。惊魂或恐招不得，已灭湖上之青峰。
天都峰
作者：黄景仁
朝代：清
体裁：古风

昔游厌培塿，离地苦不高。抱此十年志，乃与兹峰遭。天风捲游袂，群峭争来朝。地轴昔倾折，屹立支崇标。一障东南山，不遣随海涛。阴阳拆支脉，散衍如牛毛。匡庐及天目，得一皆自豪。开凿此最后，灵秘常中韬。藏景达休彩，夜夜烛斗杓。谁遣浮丘徒，挈袖来游遨。锖气盗已尽，所剩粕与糟。真宰一上诉，许与人气交。兹峰独峻绝，一力当青霄。太古积霞气，郁作青精苗。世人不能采，采之寿松乔。嗟嗟含生俦，杳火纷煎熬。孤心入卑视，八表何寥寥。
天门山
作者：黄景仁
朝代：清
体裁：古风

我登南梁山，下瞰岷江流。大江天险限南北，兹作巨镇当上游。熊蹲狮伏势绝陡，急洑盘涡此间走。初疑鳌窟忽掀翻，倒插双螺碍星斗。梁山博望二而一，导江忽劈巨灵手。两崖屹立成千秋，却笑龙门只培塿。嵌空怪石何嵷巃，万丈起自蛟龙宫。阴厓破碎浪花蹴，绝顶的皪霞光烘。浔阳九派浩东去，径须一束缓其怒。从此滔滔入海流，此是江山不平处。江山锁钥当吴头，上流有事兹咽喉。谁知设险固无益，兴亡过眼谁能留。寄奴宫殿今何在，王浚楼船万古愁。
太常引·空馆
作者：黄景仁
朝代：清
体裁：词

屋多人少梦难成。落叶响纵横。冷雨太无情。又洒过、三声两声。人言此地，更深漏永，常见走英灵。小语在空亭。悄立到、窗儿外听。
太白墓
作者：黄景仁
朝代：清
体裁：古风

束发读君诗，今来展君墓。清风江上洒然来，我欲因之寄微慕。呜呼有才如君不免死，我固知君死非死。长星落地三千年，此是昆明劫灰耳。高冠岌岌佩陆离，纵横击剑胸中奇。陶镕屈宋入大雅，挥洒日月成瑰词。当时有君无著处，即今遗躅犹相思。醒时兀兀醉千首，应是鸿蒙借君手。乾坤无事入怀抱，祇有求仙与饮酒。一生低首惟宣城，墓门正对青山青。风流辉映今犹昔，更有灞桥驴背客。此间地下真可观，怪底江山总生色。江山终古月明里，醉魄沉沉呼不起。锦袍画舫寂无人，隐隐歌声绕江水。残膏剩粉洒六合，犹作人间万馀子。与君同时杜拾遗，窆石却在潇湘湄。我昔南行曾访之，衡云惨惨通九疑。即论身后归骨地，俨与诗境同分驰。终嫌此老太愤激，我所师者非公谁。人生百年要行乐，一日千杯苦不足。笑看樵牧语斜阳，死当埋我兹山麓。
太白墓
作者：黄景仁
朝代：清

束发读君诗，今来展君墓。清风江上洒然来，我欲因之寄微慕。呜呼！有才如君不免死，我固知君死非死。长星落地三千年，此是昆明劫灰耳。高冠岌岌佩陆离，纵横击剑胸中奇。陶镕屈宋入《大雅》，挥洒日月成瑰词。当时有君无著处，即今遗躅犹相思。醒时兀兀醉千首，应是鸿濛借君手。乾坤无事入怀抱，只有求仙与饮酒。一生低首惟宣城，墓门正对青山青。风流辉映今犹昔，更有灞桥驴背客。此间地下真可观，怪底江山总生色。江山终古月明里，醉魄沈沈呼不起。锦袍画舫寂无人，隐隐歌声绕江水。残膏剩粉洒六合，犹作人间万余子。与君同时杜拾遗，窆石却在潇湘湄。我昔南行曾访之，衡云惨惨通九疑。即论身后归骨地，俨与诗境同分驰。终嫌此老太愤激，我所师者非公谁。人生百年要行乐，一日千杯苦不足。笑看樵牧语斜阳，死当埋我兹山麓。
太白楼和稚存
作者：黄景仁
朝代：清
体裁：古风

骑鲸客去今有楼，酒魂诗魂楼上头。阑干平落一江水，尽可与君消古忧。君将掉头入东海，我亦散发凌沧洲。问何以故居不适，才人自来多失职。几今谁是青莲才，当时诘屈几穷哉。暮投宗族得死所，孤坟三尺埋蒿莱。吁嗟我辈今何为，亦知千古同一坏。酒酣月出风起壑，浩浩吹得长襟开。
太白楼留别史戺庵
作者：黄景仁
朝代：清
体裁：七言律诗

五年三度客南州，强半登临在此楼。若使人生无别恨，祇除江水不东流。歌残白纻辞官阁，吟断青山上客舟。却羡姑溪溪柳色，解将青眼为君留。
失题
作者：黄景仁
朝代：清
体裁：古风

我家乃在东海东，蜃楼见惯心空空。十年书影深山里，每顾山魈亦心喜。生耶灭耶何足嗔，一颦一笑谁为真。伟哉造物焉用我，不幻烟云幻此身。
失题
作者：黄景仁
朝代：清
体裁：古风

来时陌上杨柳青，去时黄叶飘寒汀。眼中侯门曳裾者，敬容残客如晨星。十里一榭五里亭，十日一醉五日醒。忧从中来使人老，长日悲酸倚长道。鹖鴠木是号寒虫，鹧鸪曾呼首南鸟。今宵何处栖惊魂，孤馆秋池梦空草。
失题
作者：黄景仁
朝代：清
体裁：七言律诗

神清骨冷何由俗，凤泊鸾飘信可哀。何处好山时梦到，一声清磬每惊回。定知前路合长往，疑是此身真再来。闻道玉皇香案下，有人怜我在尘埃。
夹石
作者：黄景仁
朝代：清
体裁：古风

东南险首江，长淮限如阈。淮流苦浩漫，拒以山突兀。禹迹埋峰腰，丁斧碎山骨。水底合翠釜，云中峙金阙。倒激万丈潭，苍兕下据窟。有险人乃争，蛮触斗出没。一从孙曹来，屡作扬尘堀。寿阳南北冲，失此城势杌。神怪纷推拿，英灵动震咄。当其作势时，淮服欲掀揭。承平既有年，空此镇峣阢。词客欣弄嘲，布帆快飞越。山腴发婵娟，水媚荡沕滑。双城落天半，倒影辨窊凸。人言刘安升，于此去飘忽。秘迹一以传，流羡渺难歇。风利欠幽寻，神游付芒惚。
女娲庙
作者：黄景仁
朝代：清
体裁：五言排律

继王云为姓，神蜗女是皇。职婚勷太昊，正系纪承匡。在昔金行惨，因之水势张。滔滔翻地轴，汹汹堕天纲。柱吁不周折，都愁中冀荒。惟灵驱飒爽，悉力靖披猖。异族投穷野，中皇兆发祥。蛇身蟠上下，鳌足奠苍黄。炼石言非诞，屠龙说讵盲。扪虚填气核，凿空逗天光。迹閟争开辟，功高接混茫。空山馀插灶，破庙枕平冈。像设丹青古，春秋祭赛忙。东西两浮化，烟露自苍苍。
好事近·阻风江口
作者：黄景仁
朝代：清
体裁：词

一霎起惊飙，我与浪花头白。占得鹭鸶拳处，看楚天秋色。回风低送鼓声挝，前湾有舟泊。少顷乱帆来也，奈去船无只。
如梦令 其一 晓遇
作者：黄景仁
朝代：清
体裁：词

细雪乍晴时候。细水曲池冰皱。忽地笑相逢，折得玉梅盈手。肯否。肯否。赠与一枝消酒。
如梦令 其三 晓遇
作者：黄景仁
朝代：清
体裁：词

一阵雀声噪过。满院沉沉人卧。此去是书斋，只在春波楼左。且坐。且坐。我共卿卿两个。
如梦令 其二 晓遇
作者：黄景仁
朝代：清
体裁：词

闻说玉郎消瘦。底事清晨独走。报道未曾眠，独立閒阶等久。寒否。寒否。刚是昨宵三九。
如梦令 其四 晓遇
作者：黄景仁
朝代：清
体裁：词

一抹蓬松香鬋。绣带绾春深浅。忽地转星眸，因甚红潮晕脸。不见。不见。日上珠帘一线。
姜贞毅墓·其一
作者：黄景仁
朝代：清
体裁：七言律诗

前代黄门冢土累，敬亭云净想须眉。恸馀栾布悬头下，归后苏卿告庙时。君父之间心有诺，沧桑而后尔何辞。昨从念祖堂边过，故老流传尚有悲。
姜贞毅墓·其二
作者：黄景仁
朝代：清
体裁：七言律诗

回首桥陵涕泪浑，艰难于此敛羁魂。起家忠义田横岛，蒿目兴亡伍相门。地下铁衣新鬼戍，生前抔土故君恩。松楸几点斜阳入，绝似朝衫捧血痕。
子夜歌·其一
作者：黄景仁
朝代：清
体裁：五言绝句

思君月正圆，望望月仍缺。多恐再圆时，不是今宵月。
子夜歌·其二
作者：黄景仁
朝代：清
体裁：五言绝句

万里流沙远，真愁见面难。闺中无挟弹，那得雁书看。
孙叔敖祠
作者：黄景仁
朝代：清
体裁：七言律诗

三时巫觋舞婆娑，四壁碑题罩薛萝。循吏传开名领袖，寝丘封古庙嵯峨。生前遇合樊姬笑，死后悲欢优孟歌。惜问贪廉何计得，芍陂千顷自澄波。
孙薇隐自句曲归以诗示辄题于端即和其春日枉赠之作
作者：黄景仁
朝代：清

句金之坛闲有陵，云可度世而上升。东南一窍辟地肺，绵延休气时云腾。华阳玉碣闭千载，登空有蹻谁其乘。我生梦见且未得，君有仙骨君先登。神君抗手不复顾，曲城阊阖呼可膺。江山文藻待洗刷，乘风欲去何由能。谴诃元放叱抱朴，笑彼过客如风镫。丛花匹练俯下界，幻作组绣罗君膺。归来脱袖出奇句，是何光气谁依凭。试听掷地响金石，不然扪字生圭棱。竹坟篆鼎披诘屈，冰车铁马驱凌兢。星枝落笔芒四射，虹血漉剑斑初凝。不愁呕心鉥肝肾，云梦八九胸浮蒸。始知名山助才力，技至此矣胡能称。灵蛇荆璧家所握，嘈囋众响喧蛙蝇。君其一出空所见，始以赫日消春冰。由来文章贵瑰傀，肯袭蹊径循畦塍。《云君》《山鬼》义斯正，墨兵蒙寇言差恒。云奇岂复古人过，况以常语相因仍。长庚星死玉楼召，此事让君三折肱。参之韩杜得沈奡，大厥门户归高曾。游山读书更十载，恐绝来者难攀承。我方兀兀弄铅椠，方幅偪仄无尺缯。惠连得句自吟赏，束晰漫语丛讥惩。谬逢作者癖痂嗜，积气得吐相夸矜。忆从去春枉君作，迟久不报理讵应。苦缘望气已辟易，疲军再鼓嗟难兴。倾心倒意讵能默，聊用撮壤崇山层。自知俗骨不能换，烦君汲引抛长绳。朗吟偕访旧游去，挈我骑二茆龙升。
安庆客舍
作者：黄景仁
朝代：清
体裁：七言绝句

月斜东壁影虚龛，枕簟清秋梦正酣。一样梦醒听络纬，今宵江北昨江南。
安肃道中
作者：黄景仁
朝代：清
体裁：五言律诗

小邑如村落，飞花送客鞍。菜租田上价，柳禁路当官。古调怜车铎，乡心负钓竿。郎山青未了，谁与尽情看。
定州道中
作者：黄景仁
朝代：清
体裁：七言律诗

垂鞭信马未知还，古国鲜虞指顾间。北去云埋秦上谷，西征路出汉中山。草无断绿难分树，山不停青直到关。待觅冀州千日酒，月明沈醉唱双鬟。
定远
作者：黄景仁
朝代：清
体裁：古风

重冈百盘叠，势与遥山争。淮云一片落，远见南谯城。高楼矗三两，雉堞苍苍明。冈转忽不见，渐闻鸡犬声。驮铃间市喧，卸装孤馆清。乌乌起画角，月上诗已成。稍进馆人语，闲数来朝程。饭冷酒力薄，凄苦中宵情。平头促就枕，明发宜五更。一笑遣之去，且当吟洛生。
定风波·和余少云
作者：黄景仁
朝代：清
体裁：词

底因缘、席帽黄尘，五年人海为客。桂老岩空，鱼荒水冷，两地难栖息。素衣缁，黑头白。台上黄金惨无色。何益。待重新整顿，看山双屐。石歌边调□，为消愁、转助愁千尺。任马医脂贩，鸣钟列鼎，那觅牛心炙。杜陵茅，马卿壁。我更无家可归得。今夕。且将铅泪，和伊同滴。
宛溪行送稚存归里
作者：黄景仁
朝代：清
体裁：古风

宛溪之水流汤汤，夹岸古木阴清苍。澄潭激濑数十里，分明洗出诗人肠。景梅亭子相望出，都官祠墓俱荒凉。当年诗老饥欲死，捐剥禄命为文章。七百年来无此作，山川气焰为摧藏。眼中人乃见吾子，上下千古供低昂。望气已欲三舍避，馀力犹作千夫强。古人但恨不我见，那与世论争蜩螗。因之亦复得穷理，九命之说非荒唐。终知鳞鬣合变化，泥沙倔强不肯僵。蛟螭纠结走字底，骐骥束缚趋路旁。对君自顾哑然笑，祇合披发为佯狂。阴何齐誉恭窃据，江蔡同郡惭颜行。半年偕作楚尾客，尘土面目如我黄。名山夜雨幸相共，百年此景奚能忘。昨来一月宛陵住，此都大好山水乡。君今忽忽有归计，纵尔小别愁茫茫。如形逐影忽相失，归梦亦与征鸿翔。清秋倚棹待君至，高唱和入江天长。
客中清明
作者：黄景仁
朝代：清
体裁：七言律诗

新火依微出远村，天涯时节独开樽。故乡陌上多车马，是处坟头有子孙。柳带缄来沾别泪，石泉梦后怆吟魂。此间我亦思家苦，绕郭青山似白门。
客中闻雁
作者：黄景仁
朝代：清
体裁：七言律诗

山明落日水明沙，寂寞秋城感物华。独上高楼惨无语，忽闻孤雁竟思家。和霜欲起千村杵，带月如听绝漠笳。我亦稻粱愁岁暮，年年星鬓为伊加。
客冬从滁州肩舆至瓜步舆夫老壮各一今过此壮者复舁余行问其同伴则去年从瓜步归病死于道矣为之怆然赋诗
作者：黄景仁
朝代：清
体裁：五言律诗

崎岖风雪里，送我渡江行。健语因贪醉，逢山每报名。遽看筋力尽，能免涕洟横。尔尚曾相识，前途酒共倾。
客夜
作者：黄景仁
朝代：清

空馆绿苔闭，步看珠斗斜。移床随落月，灭烛对孤花。水调邻家笛，雷音梦里车。离忧损年少，顿袖一长嗟。
客夜忆城东旧游寄怀左二
作者：黄景仁
朝代：清
体裁：古风

人生百年如过客，那得欢游不回忆。眼看胡粤皆殊乡，那得知己常对床。我念城东好风月，同游左二复清发。被酒每逐残星归，哦诗动及晨钟歇。君家屋后林麓美，佛院阴森隔烟水。时携铁杖来叩门，惊起山僧及童子。醉骑长松叱欲飞，片片秋云堕如纸。云阶月地杳莫攀，即今惟有梦中还。楼头书剑飘零日，曲里家山怅望间。始知聚散枝头鸟，有限欢娱不常保。羡君色笑承亲帏，乐事天伦无一少。我行日夜江之滨，素衣缁尽心生尘。山川风景总堪赋，偏觉故园丘壑真。遥知文酒足清宴，可念同游漂泊人。
客斋偶成
作者：黄景仁
朝代：清
体裁：七言律诗

到处蜗庐感滞淹，晓凉差喜失朱炎。一床故纸风声急，半榻虚尘日影暹。水部穷乌空有赋，长沙野鸟不须占。转窗渐及槐阴午，好整浮生付黑甜。
客斋偶成
作者：黄景仁
朝代：清
体裁：五言律诗

讵有飞鸣志，何因赋自怜。骨臞依槛鹤，诗涩受尘弦。虚壁云光动，寒窗日色鲜。艰难衣食候，无计且高眠。
宣城杂诗·其一
作者：黄景仁
朝代：清
体裁：古风

兴阑罢飞酌，延眺北郭外。谢公送客处，闲云捲冠盖。水入西江流，山与淮南对。聚散成古今，此意几人会。日暮清吹来，天空响遥籁。
宣城杂诗·其三
作者：黄景仁
朝代：清
体裁：古风

溪山信纷郁，文藻昔已满。皆云内史贤，结邀青霞伴。双旌夹五马，玉箫兼象管。随风眷清游，流韵谐咸琯。如何逮我来，音尘杳悽断。青草一尺长，下没功曹馆。秋蝶烟际飞，宵萤雨馀散。感此行路歌，促节不能缓。
宣城杂诗·其二
作者：黄景仁
朝代：清
体裁：古风

古有陵阳子，乘龙入云峤。安得百丈丝，续此碧溪钓。溪水清若鉴，颓颜怯孤照。药饵讵可干，躁进引心烧。不见鱼服诉，亦使豫且笑。得失皆等闲，束身任驰曜。
宣城杂诗·其四
作者：黄景仁
朝代：清
体裁：古风

飞楼涌叠嶂，迥麓明回沙。一酌宛溪水，再咏宣城花。镇重有亭堠，堞古无钲笳。栖泊偶有叹，旷览能无誇。苦爱敬亭色，淹旬未思家。寄言二三子，岁晚方脂车。
宿练潭用王文成韵
作者：黄景仁
朝代：清
体裁：古风

落日衔孤峰，馀彩散遐甸。设袅川上霞，潆洄映潭练。环溪有十室，初灯影成片。明沙横夜光，菰米足秋荐。我来坐空馆，流玩乐幽便。呼灯照座壁，怀曩倏惊羡。赏年荒僻区，曾识巨人面。爱此澄潭佳，清咏百锤炼。大名宇宙垂，馀力吟弄擅。落落鸿雪踪，搜剔待来彦。勋业夫何常，成者天下见。辗转深宵中，泪下零如霰。
宿陆氏楼
作者：黄景仁
朝代：清
体裁：古风

去家已旬馀，风尘上颜色。弃舟治装行，迢递过古驿。山转路欲迷，忽见湖水白。树杪过微雨，到村日已夕。主人出门迎，敲火暂憩息。振衣登高楼，波远山历历。白露横天长，墟烟压檐湿。境异时亦迁，惝恍异今昔。稍获恣意眠，裹衾足得直。始知跋涉艰，况复形影只。
宿黄山下农家夜起偶成
作者：黄景仁
朝代：清
体裁：七言律诗

少日嵇康祇厌烦，每从尘窟恋邱樊。三间茅屋终吾事，一片岭云闻此言。夜静方知山月正，心空不碍海潮喧。此间卜筑真幽绝，何处林泉非故园。
寄丽亭·其一
作者：黄景仁
朝代：清
体裁：五言律诗

书疏经年阔，乡关其远天。遥知一桥下，时泊五湖船。湘草已堪折，塞鸿何处边。飘零吾分定，愁煞路三千。
寄丽亭·其三
作者：黄景仁
朝代：清
体裁：五言律诗

每放登高恸，浮云为惨凄。湖吞全楚尽，天压百蛮低。才命古难一，行藏我欲迷。怀人原有泪，况听暮猿啼。
寄丽亭·其二
作者：黄景仁
朝代：清
体裁：五言律诗

君问长沙地，荒时尔未经。迎神犹故曲，赋鵩尚空庭。魑魅天南产，文章地下灵。忧生兼吊古，那不鬓星星。
寄怀顾文子
作者：黄景仁
朝代：清
体裁：五言律诗

纵酒酣嬉日，分明拟向禽。半因行路苦，一阻爱山心。以我营巢拙，怜君入世深。惟将小山桂，珍护待重寻。
寄洪对岩·其一
作者：黄景仁
朝代：清
体裁：七言律诗

霜雪天边首重搔，君诗读罢诵离骚。湘江一夜浪头白，苦竹三更猿啸高。摇落祇伤王粲目，风尘谁解慕容刀。无才我愧长沙客，忆煞东吴旧酒豪。
寄洪对岩·其二
作者：黄景仁
朝代：清
体裁：七言律诗

南冠学戴竟何心，落日登临怆别深。岳麓天高归雁急，苍梧野尽暮云沈。江山惨淡埋骚客，身世凄凉变楚音。昨梦湘灵烦寄语，此间千载待君吟。
寄王东田丈
作者：黄景仁
朝代：清
体裁：古风

丈人昔日真好奇，步行荷戟随征西。只身斫垒沙滚滚，随手杀贼风凄凄。功成乞身不受赏，万里携得平戎诗。功名世上岂公意，意气平生真我师。兰陵城边醉君酒，落魄閒踪无不有。半酣跨出五花骢，顾盼依然射生手。有时对客脱衣舞，肘后创瘢长尺许。笑携铁笛作龙吟，闷拨檀槽学羌语。感恩怀旧更欷歔，老去雄心变凄苦。昨夜西风断玉关，伤心广利未生还。将军残客田畴在，恸哭秋原落照间。请缨昔诧从军乐，仗剑今歌行路难。天青落落华不注，飘若浮云且东去。石田茆屋待公归，七十二君封禅处。别去音书阻大河，梦中常见涕洟多。南城耻逐博徒饮，深夜还遭醉尉呵。我亦年时苦萧瑟，刺有空囊未投笔。忧来更上仲宣楼，一剑期将知己酬。径欲短衣骑马至，风毛雨血北阃头。
寄维衍·其一
作者：黄景仁
朝代：清
体裁：七言律诗

偏从京国坐羁穷，岁俭全家饭二红。旧业已经抛竹北，故人常似隔星东。夜窗灯剪连床雨，哓阁帆开醒酒风。此景几回成昨忆，输君吟断水云中。
寄维衍·其二
作者：黄景仁
朝代：清
体裁：七言律诗

梦回长乐起钟声，心事惭乖鸥鹭盟。苦忆梅花寻庙市，愁随鸿信到江城。移家葛令图虽就，拔宅淮王术未精。君念北堂应及我，早将消息寄难兄。
寄蒋耘庄
作者：黄景仁
朝代：清
体裁：七言律诗

踪迹吟场半载同，水西楼下别匆匆。清狂好占溪头月，寥落应怜泽畔鸿。屐齿青馀三径草，泪珠红入半江枫。酒痕检点春衫在，聚散浑疑一醉中。
富阳
作者：黄景仁
朝代：清
体裁：古风

晓天曈曈江漠漠，估帆四开估客乐。樟亭饮来酒未消，已在富春城下泊。潮来直浸城根平，城门昼开闻市声。人居此间亦何好，水色山光餐不了。沙头愁煞捕鱼人，捕得鱼多卖钱少。
寒夜曲
作者：黄景仁
朝代：清
体裁：古风

客苦吟，云阴阴。客吟苦，天亦雨。雨淅淅，风澌澌。孤灯萦曳刮作丝，欲灭不灭饥鼯疑。风大起，雨忽止，冻鼓无声破柝死。深巷小儿呱呱啼，床头阿母知未知。
寒夜检邵叔宀师遗笔因忆别时距今真三岁为千秋矣，不觉悲感俱集
作者：黄景仁
朝代：清
体裁：七言律诗

三年谁与共心丧，旧物摩挲泪几行。夜冷有风开绛幄，水深无梦到尘梁。残煤半落加餐字，细楷曾传养病方。料得夜台闻太息，此时忆我定彷徨。
寒鸦
作者：黄景仁
朝代：清
体裁：古风

朔风吹城白日低，登楼四望怀惨悽。排空战寂万枯树，树树上著寒鸦啼。寒鸦初来半天黑，同云作阵风附翼。飘萧散落林冈头，倪迂画点米颠笔。此鸟亦如雁随阳，哀声前后感词客。有枝相借群依依，无巢可投转恻恻。三两稍集空櫩端，告我日暮天且寒。无衣无褐欲卒岁，顿袖相对空长叹。旧巢同辈苦相傲，占得五更金井阑。
对月
作者：黄景仁
朝代：清
体裁：五言律诗

键户谢人事，茅堂夜色虚。月明经客久，风意逼秋初。亲老贫犹健，交稀病更疏。还迟卜居愿，吾亦爱吾庐。
对月咏怀
作者：黄景仁
朝代：清
体裁：古风

来时梅花点行骖，桐阴萋翳今满檐。堂堂岁月背人驶，对此清夜能无惭。读书击剑好身手，野性束缚难为堪。文冠越客古所叹，监厨借面生未谙。风前凄亮折杨曲，梦中宛转随湘帆。豪吟狂赏不几日，岂意造化嗔吾贪。飘萧舞袖动中宿，憁恫酒悲生半酣。后人笑我太寂寂，我谢此固非吾甘。江山主人五湖长，年命可待何容谦。唾壶击缺月落去，静听城鼓挝过三。
对月感怀
作者：黄景仁
朝代：清
体裁：五言律诗

对酒欣相共，钩帘不放遮。低徊问清影，辛苦照谁家。秋士霜前草，春人镜里花。看来俱有尽，终古一长嗟。
对酒歌·其一
作者：黄景仁
朝代：清
体裁：古风

仓仓皇皇，壮士泣路旁。欲上太行兮，冰折毂。乃浮沧浪兮，水浩浩其无梁。有何神之君，鞚彼飞练。缥旌流云兮，闪骑争电。明明在前，倏乃无见。朝吁暮咍，邪气内陷，肝肠四摧。匪有此七尺，而谁之哀。青天为车，日月为轮。载我百年，辗转苦辛。我欲摧之，为朝餐之薪。
对酒歌·其二
作者：黄景仁
朝代：清
体裁：古风

纠兮结兮，有气如霓。知不可久留兮，吐吐苦饥。谁谓殇子夭，彭咸为寿。驱车出郭门，狐九尾，蛇两首。啖人骨如饴，古人云死欲速朽。渺虑八埏，灵光四来，我乃逐于物而颜灰。尧舜在上，许由洗耳。凤凰不祥，羽毛祸体。乃云少原之野，阆风之邱。有晦蒹为圃兮，垒玉为楼。不见天西王母之戴胜穴处兮，夫何有异乐之可求。
对食
作者：黄景仁
朝代：清
体裁：古风

居为腐儒愁素飧，闲日思饮思茹荤。朝将染指谁氏鼎，暮拟猎酒何人门。比来郇厨得缘入，腥膻苦压肠胃昏。偶忆吴酸故乡昧，不觉涎流满襟袂。醋芹堆盘一寸长，咸蒌积瓮半年计。将来可洗肥羜肠，无奈邮筒远难致。一生食籍知几何，欲问司籍防遭诃。鸡猪鱼蒜逢便吃，鼹鼠那得乾黄河。
寻三元洞因登妙远阁
作者：黄景仁
朝代：清
体裁：古风

寒江水落矶浪枯，矶石骨立无寸肤。磴危沙滑不受履，全身缒穴千盘纡。倒行蒲伏尽历级，始见断壁嵌僧庐。海云下栋猿接臂，河鼓隐窦蛇藏车。最高一间小于艇，凭栏法浩江设陇。采石上峰翠窈窕，历阳烟树远模糊。鱼龙怪气走虚壁，水深天阔无象无。晨钟噪起西山乌，晚汲唱过西岩渔。阻风闻有游官到，恶札疥壁连篇书。或云名山恨僧占，纵以归我能醒乎。一身未了地上事，亲在讵敢逃空虚。海门东望白云尽，独立缥眇余心孤。等为过客且休叹，暂就古佛同跏趺。
寻写怀示友人
作者：黄景仁
朝代：清
体裁：古风

宝马不恋粟，男儿重横行。如何二三子，各为辕下鸣。短短白日影，共此万古情。江流不能尽，付以深杯倾。词赋夺天巧，读之人不惊。时复仰空廓，屹立何峥嵘。咫尺天路隔，缥缈望玉京。侧闻云中君，假我云车轻。腾上无所怀，回首惜令名。且揖海上客，笑傲为生平。
寻墓篇为程仲南作
作者：黄景仁
朝代：清
体裁：古风

出亦悲，入亦悲。儿悲不为寒，儿悲不为饥，问之旁人那得知。父一而已，母有前后。生我者父，夫父即母。母死不得母葬所，苍苍之天实谁咎。一灯荧荧，父病在床。顾语七岁儿，他时归母葬故乡。于何求之询渭阳，于何询之之朐阳。朐阳十万户，一一歌钟起。问我舅氏家，老成已谢孤子死。借问旧乡里，呼名半人鬼。母墓不可得，不得墓兮不可以为子。朝出郭门望，暮出郭门望。泪痕著树树枯死，芳草为不芳。谁何白须一老翁，指点抔土沙堤旁。几年寒食无酒浆，几年野火驱牛羊。人言此事五十有馀载，今得归母葬故乡。儿寒不愁，儿饥不愁，儿名不欲传万口，儿事不欲传千秋。愿人寻墓墓即得，吁嗟此意无人识。
寿州赠知州张荪圃先生·其一
作者：黄景仁
朝代：清
体裁：七言律诗

兰台虎观孰称雄，大有人藏吏隐中。入梦三刀衔甫换，随身万卷橐常空。天教经术成经济，我识才工胜宦工。循吏儒林更文苑，他年佳传总归公。
寿州赠知州张荪圃先生·其二
作者：黄景仁
朝代：清
体裁：七言律诗

山右文章举世推，滨江桃李遍新栽。知公独有千秋意，造士皆成一代才。大雅扶轮归老辈，小山承盖属舆台。自惭漂泊淮南客，又就侯门得得来。
寿阳
作者：黄景仁
朝代：清
体裁：七言律诗

花草何须怨楚宫，六朝残劫总成空。地经白马青丝后，山在风声鹤唳中。终古英灵走河胃，此间形势障江东。我来祇访刘安宅，一片斜阳古庙红。
寿阳
作者：黄景仁
朝代：清
体裁：五言律诗

马首遗封在，羊头古寨平。云深一邑冷，地僻众泉清。石角分成路，山腰束入城。韩碑何处访，怊怅不胜情。
寿阳怀古·其一
作者：黄景仁
朝代：清
体裁：七言律诗

钟鸣鼎食是何年，玉几金床未肯眠。轻薄江淮多子弟，有无鸡犬亦神仙。秘函已验更生狱，丛桂空攀正则篇。终古八公云外立，曾将何术铸桑田。
寿阳怀古·其三
作者：黄景仁
朝代：清
体裁：七言律诗

紫谷香囊白练裙，翩翩儒将扫边氛。重名不借烧船火，奇阵何殊背水军。亡国鱼羊应共喜，战场风鹤尚难闻。稳教了得东山局，可仗儿曹破敌勋。
寿阳怀古·其二
作者：黄景仁
朝代：清
体裁：七言律诗

华门侠气有声称，窜窃俄誇土运乘。厕上蛾眉馀涕泪，帐前狮子早飞腾。眼看河北同灰灭，手裂淮南作社凭。讵料当涂是真敌，棂床悲叱竟何能。
寿阳怀古·其四
作者：黄景仁
朝代：清
体裁：七言律诗

悬瓠重镇啸鸺鹠，弃甲宵奔此渡头。鬨竖竟教登玉座，侬家从此阙金瓯。北山南岸嗟何及，白马青丝唱亦愁。借问当时谁揖盗，悔令韦黯作监州。
将为北行留赠沈枫墀
作者：黄景仁
朝代：清
体裁：古风

入春五十馀，十日九阴晦。酿此将离天，行坐辄吁慨。朝夕闻书声，寓斋与君背。时一相过从，深谈吐肝肺。君才十倍我，抑抑善谦退。计我客姑孰，一至今已再。昔君方髫龄，已露岐疑槩。赋诗倒座客，徵故倾前辈。重来益深造，衔华实为佩。钩探积籍精，敛气群经内。方今重实学，大义了无味。翩翮虎观儒，大呼破声愦。眼见吾子出，鸾翔应当代。乃公贤刺史，高义属嵩岱。更于寒微士，加以性命爱。元气之所钟，于君福斯载。我欲为谀词，不忍为此态。我欲扬君名，焉得家置喙。见君学殖坚，愧我旧业废。漫为人海行，毋乃笑衬襶。去程越河岳，离心湛关塞。念念自今始，兀兀暂相对。
将之京师杂别·其三
作者：黄景仁
朝代：清
体裁：七言律诗

穷交数子共酸辛，脉脉临歧语未申。割席管宁休罢读，分财鲍叔尚知贫。初心小负栖岩约，后会依然戴笠人。除是白云知此意，几曾情艳软红尘。
将之京师杂别·其二
作者：黄景仁
朝代：清
体裁：七言律诗

看人争著祖生鞭，彩笔江湖焰黯然。亲在名心留百一，我行客路惯三千。谁从贫女求新锦，肯向朱门理旧弦。吴市箫声燕市筑，一般凄断有谁怜。
将之京师杂别·其二
作者：黄景仁
朝代：清

身世浑拌醉似泥，酒醒无奈听晨鸡。词人畏说中年近，壮士愁看落日低。才可升沈何用卜？路通南北且休迷。只愁寒食清明候，鬼馁坟头羡马医。
将之京师杂别·其五
作者：黄景仁
朝代：清
体裁：七言律诗

身世浑拚醉似泥，酒醒无奈听晨鸡。词人畏说中年近，壮士愁看落日低。才可升沉何用卜，路通南北且休迷。祇愁寒食清明候，鬼馁坟头羡马医。
将之京师杂别·其六
作者：黄景仁
朝代：清
体裁：七言律诗

载酒扁舟障锦车，风情无际擅年华。牵魂西子湖头月，照泪吴王苑里花。已是旧游如梦境，况经远别更天涯。马头细草茸茸碧，来岁相看可忆家。
将之京师杂别·其四
作者：黄景仁
朝代：清
体裁：七言律诗

说著因人意转慵，沙痕到处印泥踪。原曾好客依都遍，邹季论交别更浓。浪许词场夸姓氏，要将人海荡心胸。不妨面似先生黑，上帝何曾杀黑龙。
将之京师杂别（六首选—）
作者：黄景仁
朝代：清
体裁：七言律诗

翩与归鸿共北征，登山临水黯愁生。江南草长莺飞日，游子离邦去里情。五夜壮心悲伏枥，百年左计负躬耕。自嫌诗少幽燕气，故作冰天跃马行。
将之关中留别吴二春田·其一
作者：黄景仁
朝代：清
体裁：六言诗

百日饮无事酒，五年读中秘书。文章浪解雌霓，身世依然蹇驴。遮扇尘辞庾亮，拂衣腻怕刘舆。此时西廨剪烛，何日东畻负锄。
将之关中留别吴二春田·其二
作者：黄景仁
朝代：清
体裁：六言诗

临汾置酒为别，别意与之浅深。畏人客子在昔，行路难歌自今。河流千里一折，山背十日九阴。重逢早向京国，莫似周南滞淫。
将游西山道中写望·其一
作者：黄景仁
朝代：清
体裁：七言律诗

花风十里漾晴晖，彴略平原拥翠微。两载城中劳拄笏，今朝马首快搴帏。穿林客听离留住，上冢人骑款段归。除却天边尘一绺，江南风景亦依稀。
将游西山道中写望·其二
作者：黄景仁
朝代：清
体裁：七言律诗

帝里烟花已倦吟，得闲聊复快登临。渐来车马无声处，忽与云山有会心。晓日金浮琳宇乱，浓春青泼塞垣深。此间大有苍深境，明发芒鞋仔细寻。
将至芜湖忆文子容甫
作者：黄景仁
朝代：清
体裁：七言律诗

向晓离亭举客杯，青山一路送人来。际天无树知江近，极浦有帆和雨开。吊古空滩馀战舰，悲秋斜日上层台。故人回首重城外，为报离肠已九回。
小心坡
作者：黄景仁
朝代：清
体裁：古风

世险不到处，兹坡名小心。侧栈受半履，石滑不可任。上岭怒欲压，下有无穷深。削壁绝扪据，长云荡其阴。飞空苦无具，至此毛发森。人言小心度，我以无心临。同游少人色，牛喘逋汗淋。对之忽大笑，划然摇井参。山灵喜颜色，乐奏来仙禽。提心一趺坐，万态何沈沈。
小溪
作者：黄景仁
朝代：清
体裁：古风

千山一涧落，客程绕之进。溪枉涂势却，涂转溪响迅。沿回争向背，趋避判逆顺。时犯积磴危，石气扑衣润。心扬急湍汹，意静重岚镇。投险得自存，即事消悔吝。未冀妙善同，用矢冰渊慎。踅就村居人，居行相劳问。鸡犬无世音，风水激宵韵。信宿不得留，修程尚追趁。
小重山
作者：黄景仁
朝代：清
体裁：词

一掬沧溟泻酒杯。□□沤数点、是蓬莱。道人长揖自何来。低声道、海上看山回。怪事莫惊猜。那时精卫石、渐成堆。几多鲸鳄气如灰。人间恨、无力可相排。
小重山·壬辰三月晦日新安客舍
作者：黄景仁
朝代：清
体裁：词

整整春光客底逢。人随波上下、絮西东。莺啼草长雨濛濛。花事尽，添倍暮城空。门巷落英中。几番寻不见、旧时踪。饯春筵散太匆匆。帘捲处，三十六遥峰。
小除日经厂市见王叔明画爱不克购归以志懊
作者：黄景仁
朝代：清

长安几人愁岁逋，谁耐龌龊看妻孥。市中鸽炭白金换，庙上爆竹青纸糊。纷纷景物百刺眼，瞥见水墨江南图。尾钤猩唇叔明字，心知其是焉可诬。藏古篆法意惨淡，备诸皴妙胸锤炉。青林杳冥翠竹暮，更不著人听鹧鸪。一重一掩自开合，万壑于岩知有无。借问主人沽不沽，气所不足辞嗫嚅。烟云过眼沙脱手，不知去落何人厨。归来嗒然欲忘我，急唤墨汁书门符。
少年游·初四夜见月
作者：黄景仁
朝代：清
体裁：词

碧天无际暮烟收。新月苦凝眸。一曲如舟，纤云作桨，载下古今愁。看看望断远山头。须上最高楼。急唤娲皇，将他炼就，拌著不圆休。
少年行·男儿作健向
作者：黄景仁
朝代：清
体裁：乐府曲辞

男儿作健向沙场，自爱登台不望乡。太白高高天尺五，宝刀明月共辉光。
尧母庙
作者：黄景仁
朝代：清
体裁：古风

百里见尧山，刺空出青峭。行觞第一泉，得谒尧母庙。制拟茅茨馀，器惟蛖土肖。丹陵缅郁盘，黄云想焜耀。伊耆虽载迁，庆都不殊号。都山望尧山，离立若壶峤。母望子曰慈，子望母曰孝。至今两山间，云气相缭绕。帐触游子心，苍茫独凭吊。
尹六丈为作云峰阁图歌以为赠
作者：黄景仁
朝代：清
体裁：古风

出君胸中随意之丘壑，图我悬崖万伋之高阁。断腰破顶峰状千，缭石穿松云态各。弄君笔头随意之丹青，使我鸠形鹄面生光莹。风座扫尽出真相，土木块然还旧形。蓬莱玄圃藐姑射，摄入横图不盈尺。云邪峰邪重复重，杳然不知图所终。故令阁势欲飞去，位我读书长啸于其中。咄哉此客太相逼，揽镜依然旧相识。周旋与我成三人，毕竟置身高处得。我曾夜半登祝融，铁笛叫出金钲红。又曾黄山看铺海，石壁云踪至今在。他如匡庐九子，天台四明。旧游一一归梦境，君画与我通心灵。从今卧游不复梦，但恐披图意飞动。五岳寻真愿总乖，千秋作赋才何用。碧海难骑李白鲸，红尘渐老嵇康凤。客里相逢意转亲，袖君高手尽麒麟。若论此日图中客，亦是寻常行路人。
屈贾祠
作者：黄景仁
朝代：清
体裁：七言律诗

雀窥虚幕草盈墀，日暮谁来吊古祠。楚国椒兰犹自化，汉庭绛灌更何知。千秋放逐同时命，一样牢愁有盛衰。天遣蛮荒发文藻，人间何处不相思。
展叔宀先生墓·其一
作者：黄景仁
朝代：清
体裁：七言律诗

龙蛇往岁讶崩奔，宿草伤心满墓门。弟子下车惟有恸，先生高卧竟何言。只鸡久负平生约，一剑空怀国士恩。令子成名公不见，此时悲喜总难论。
展叔宀先生墓·其二
作者：黄景仁
朝代：清
体裁：七言律诗

传经旧地黯凝尘，七载飘零寄此身。入世日还深一日，爱才人总逊前人。山丘涕泪关存殁，衣钵文章共苦辛。后死亦知终未免，愿分抔土作比邻。
屠清渠丈过饮醉后作山水幅见遗
作者：黄景仁
朝代：清
体裁：古风

先生一笑如河清，醉后往往一见之。即令不饮持大盏，已觉春气盈须眉。平生胸中当丘壑，思象独到无专师。常时兀兀不动手，醉来拨墨风雨驰。长虹俯吸海波立，乖龙上蹴天云垂。及当精心运亳末，双目炯如漆点脂。图成挂我竹间屋，况有光怪来穷追。翻樽却避坐上客，索粟怖走邻家儿。先生掀髯忽大笑，压兴还用倾千卮。鄙人不饮喜观饮，先生善画兼爱诗。短缣尺幅许投赠，日来烂醉无不宜。我歌君饮万事足，更看醉墨挥淋漓。
山中
作者：黄景仁
朝代：清
体裁：五言绝句

忘山意已起，有我心犹滞。鸟语落檐花，飘来著襟袂。
山中见月
作者：黄景仁
朝代：清
体裁：五言律诗

三更方见月，身在乱峰中。音乐鸟啼夜，旃檀香布空。尘心云缕灭，人语谷声通。不寐寻幽去，山深未可穷。
山塘杂诗·其一
作者：黄景仁
朝代：清
体裁：七言绝句

中酒春宵怯薄罗，酒阑春尽系愁多。年年到此沈沈醉，如此苏州奈若何。
山塘杂诗·其二
作者：黄景仁
朝代：清
体裁：七言绝句

寒山迢递镜铺蓝，小泊游仙一枕酣。夜半钟声敲不醒，别来怎不梦江南。
山寺
作者：黄景仁
朝代：清
体裁：五言律诗

晚林藏古刹，地僻到人稀。遥望隔松坞，径来敲竹扉。笑迎僧有相，惊窜鼠多机。嗒尔忘言说，钟声满翠微。
山寺偶题
作者：黄景仁
朝代：清
体裁：七言绝句

得得千山引去程，精蓝小住一牵情。十年怀刺侯门下，不及山僧有送迎。
山店独饮苦无美酒薄醉题壁而去
作者：黄景仁
朝代：清
体裁：古风

百钱挂杖入荒肆，肆儿奉我如奉神。苦乏嘉酿易者屡，陋不可掩如家贫。幸我饮量亦易满，十以当一面亦醺。醺然独立日将暮，万壑残雪寒嶙峋。蹇驴龁草系枯树，几欲就道行逡巡。忽叹百年似驹隙，荒僻再到知何辰。回看败壁起泼墨，聊以踪迹留风尘。欹斜仅有数行字，实抱幽恨盘轮菌。他年倘有步兵辙，此地曾漉陶潜巾。
山房夜雨
作者：黄景仁
朝代：清
体裁：古风

山鬼带雨啼，饥鼯背灯立。推窗见孤竹，如人向我揖。静听千岩松，风声苦于泣。
山楼夜起
作者：黄景仁
朝代：清
体裁：古风

松根缘萝牢结屋，屋外萧萧响深竹。竹梢千叠万叠山，一一风声起空谷。金沙老僧何处寻，曷不邀至谈夜深。夜深独抱岚气宿，有梦那得离孤衾。
山行
作者：黄景仁
朝代：清
体裁：五言律诗

村鸡鸣四野，自策蹇驴东。怪木常争路，长松独受风。樵歌生涧底，烧气入云中。回首题诗驿，真成雪上鸿。
山行杂诗·其一
作者：黄景仁
朝代：清
体裁：古风

翠岭插天际，百折征途艰。浮云向人起，蔽此全鄣山。耳边水声急，激涧流无还。千丈瞰深黑，去我咫尺间。失足岂可道，慎矣方跻攀。
山行杂诗·其三
作者：黄景仁
朝代：清
体裁：古风

道旁见樵衣，疑是虎啖馀。侧身望中岭，半黍形蠕蠕。须臾负薪至，低唱过我车。为言山猫多，危语讶仆夫。语罢入林去，顿使余心孤。
山行杂诗·其二
作者：黄景仁
朝代：清
体裁：古风

飞梁度嶰壑，坡岮渐修曼。连峰互晖阴，触目情态换。登顿已云疲，腹饥亦思饭。谁知山径长，去路甫过半。四顾无一人，山头日将旰。
山行杂诗·其五
作者：黄景仁
朝代：清
体裁：古风

叠障忽中豁，杈枒见山城。是时及晚爨，一片烟漫青。顿使人气接，往恐倏忽平。我马何虺尵，叱驭驱速行。长坡落浩荡，回首无留情。
山行杂诗·其四
作者：黄景仁
朝代：清
体裁：古风

行行度深樾，自顾不见影。一风吹我衣，百体共凄警。平生轻路心，内反犹耿耿。虚气一相乘，壮志不可骋。论事贵及身，此理庶堪省。
山铿
作者：黄景仁
朝代：清
体裁：古风

自离小溪来，趋途又廿里。未觉我行疾，因悦山水美。山非极高水非深，无一直处方耐寻。人家半透白云坞，岚翠间染桃花林。是时春残夏将续，百舌声枯雨鸩逐。不知身入浓阴间，但觉逢人鬓须绿。遨图此景见亦无，那得便徙全家居。桑麻底用思杜曲，鸡犬或恐犹秦馀。傅闻此乡人，十有九作贾。溪山如此不思归，觅得钱刀亦何补。沙边少妇来浣衣，稚子自守林间扉。小桥道我入村去，饱饭再逐溪云飞。
山阁晓起
作者：黄景仁
朝代：清
体裁：五言律诗

一榻重岚里，酣眠即道心。涧幽琴响枕，云厚絮添衾。不识夜长短，那知山古今。来宵尘驿梦，何处更相寻。
山馆夜作
作者：黄景仁
朝代：清

长夜山窗面面开，江湖前后思悠哉。当窗试与然高烛，要看鱼龙啖影来。
山馆夜作·其一
作者：黄景仁
朝代：清
体裁：七言绝句

步虚声寂散群真，夜色平铺不动尘。云影自来还自去，最高山阁未眠人。
山馆夜作·其三
作者：黄景仁
朝代：清
体裁：七言绝句

长夜山窗面面开，江湖前后思悠哉。当窗试与燃高烛，要看鱼龙啖影来。
山馆夜作·其二
作者：黄景仁
朝代：清
体裁：七言绝句

城郭人民别想劳，看来身世总秋毫。此时万户应同梦，上有白烟低复高。
岁暮寄怀友人
作者：黄景仁
朝代：清
体裁：古风

短圭何促迫，众感因摧藏。朔风摇天云，吹结百草霜。修途曷云极，层城各相望。金石不在躯，恃有怀信芳。及当壮盛日，敬矣事容光。
岁暮怀人·其一
作者：黄景仁
朝代：清
体裁：七言绝句

打窗冻雨剪灯风，拥鼻吟残地火红。寥落故人谁得似，晓天星影暮天鸿。
岁暮怀人·其七
作者：黄景仁
朝代：清
体裁：七言绝句

汉南仙客出群才，绮岁清游不可陪。我在长安反西笑，有人置酒上丛台。
岁暮怀人·其三
作者：黄景仁
朝代：清
体裁：七言绝句

小谪陈芳现在身，人间何事敝精神。幔亭仙客休相待，八百孤寒要此人。
岁暮怀人·其九
作者：黄景仁
朝代：清
体裁：七言绝句

感旧青门涕未收，君才端不愧箕裘。屈居第二非无意，来岁春风让举头。
岁暮怀人·其二
作者：黄景仁
朝代：清
体裁：七言绝句

当时置驿起声名，老去传经倍有情。惭愧西游邴根矩，东家孤负郑康成。
岁暮怀人·其二十
作者：黄景仁
朝代：清
体裁：七言绝句

乌丝阑格鼠须描，爱我新诗手自抄。莫怪年来抛韵语，此生无分比文箫。
岁暮怀人·其五
作者：黄景仁
朝代：清
体裁：七言绝句

采石矶头太白楼，峨眉博望卷帘秋。先生暇日时登啸，为我题诗在上头。
岁暮怀人·其八
作者：黄景仁
朝代：清
体裁：七言绝句

半载还家路八千，珠江何日唤停船。天涯亭上如回首，可信长安是日边。
岁暮怀人·其六
作者：黄景仁
朝代：清
体裁：七言绝句

春明门外送征骖，别味经年似酒酣。昨夜梅花香到枕，梦回天北望天南。
岁暮怀人·其十
作者：黄景仁
朝代：清
体裁：七言绝句

河湟侠少常难治，关陇流民少定栖。料理严疆抵乡郡，故人家世本关西。
岁暮怀人·其十一
作者：黄景仁
朝代：清
体裁：七言绝句

湖干花月冷鸥波，半载清游不奈何。借问襄阳旧风俗，可容载酒习池过。
岁暮怀人·其十七
作者：黄景仁
朝代：清
体裁：七言绝句

君之岭峤我燕游，北雁南乌两地愁。可惜白云尖上月，两家楼阁十分秋。
岁暮怀人·其十三
作者：黄景仁
朝代：清
体裁：七言绝句

问讯楼头孙子荆，早除妇服尚吞声。而今可有三危使，碧海青天万古情。
岁暮怀人·其十九
作者：黄景仁
朝代：清
体裁：七言绝句

故家庭院水般清，手撚花枝一笑成。乍见还惊却回顾，不恒风调太憨生。
岁暮怀人·其十二
作者：黄景仁
朝代：清
体裁：七言绝句

绝忆君家草堂月，往来帆影动帘纹。知君五载杭州住，一梦西湖一见君。
岁暮怀人·其十五
作者：黄景仁
朝代：清
体裁：七言绝句

台址何年剩可诗，岭名应不罢相思。轻红三百凭君擘，莫负闽娘十八时。
岁暮怀人·其十八
作者：黄景仁
朝代：清
体裁：七言绝句

负笈输君学是游，移家添我病兼愁。仙山九曲经过处，尽得回肠似此不。
岁暮怀人·其十六
作者：黄景仁
朝代：清
体裁：七言绝句

斗茶烧笋味同谙，爱说诸儒是野蚕。手种庭前双桂树，一天秋思古淮南。
岁暮怀人·其十四
作者：黄景仁
朝代：清
体裁：七言绝句

丙岁孤蓬泊京口，闻君邻舫倚歌声。银筝红烛三更话，风雪江湖十载情。
岁暮怀人·其四
作者：黄景仁
朝代：清
体裁：七言绝句

兴来词赋谐兼则，老去风情宦即家。建业临安通一水，年年来往为梅花。
岁暮篇·其一
作者：黄景仁
朝代：清
体裁：古风

岁暮无一就，嗒然卧深巷。面长愧乞米，心枯乏藏酿。十日小出门，万景厉遒状。瘦鬼驱蒲鞭，豪奴走华饷。更闻井里喧，索逋而不让。儿童喜抃跃，衰耄感彫丧。同时各殊情，触目引惆怅。大雪人尽饿，此时信微尚。敢言无事贫，所愧有亲养。重以岁时感，门户孑无傍。牢忧奚所成，逃情托萧旷。篱梅炼幽容，溪波缩寒涨。空庭有双柏，棱森屹相向。宵雪助凄其，晨风作悲壮。仓鼯困多徙，檐雀饥难飏。抚景已沈思，万事且遗忘。知交半星零，天末各相望。兴至无可乘，谁来剡溪访。索居信少欢，清修庶为畅。俯仰柴门中，金石发孤唱。寄谢流光催，闲身许无恙。
岁暮篇·其二
作者：黄景仁
朝代：清
体裁：古风

豆秸灰抹春云色，野人新病足无力。闻道城西盛水嬉，缓步轻尘懒不得。沙棠之舟木兰楫，丝歌阵中刺舟入。一摇两兀意已软，万翠千朱望疑合。粉妆照水愁水浑，病面照水愁水清。水清水浑不相入，眼前士女空倾城。閒情自分沽泥絮，一笑还踏疏林路。穆然一角见遥山，无人知是春来处。
岳阳楼用杜韵
作者：黄景仁
朝代：清
体裁：五言律诗

独客尽吴楚，浩然登此楼。三巴平槛落，七泽与身浮。寂寞金庭曲，飘飖鄂渚舟。登临幸无事，有泪不须流。
左二过饮赠诗一章
作者：黄景仁
朝代：清
体裁：古风

两载疲津梁，十日卸行李。静思论文欢，举念即吾子。扫除甫拥彗，将迎遽倒屣。感君意更亲，怜我穷未死。腐芥与曲针，吁嗟彼哉彼。虹采不惜藏，乃获千人指。朝心飞扶桑，暮恨饮弱水。伊谁馈萱苏，愁绝不自已。所惜生平人，缠绵结端绮。对酒靡不陈，倾吐请更始。衰亲望子心，未必非甘旨。首务以力养，百事尚根柢。绮才如悬毫，厥颖难久恃。端赖经籍腴，养之佐驱使。古人不尽言，落落藏故纸。食蔗先食根，食鱼先食尾。博趣贵引伸，趣得胡不喜。持登大雅堂，庶摩作者垒。蹉跎愧故人，深言冀君唯。动为数年别，中年各在迩。念此怆以悲，君亦霍然起。霜月知人心，盈空澈尘滓。酒面迎朔风，血热变殷紫。共比明光中，相与去疑似。敬矣千秋客，勖哉天下士。
平原·其一
作者：黄景仁
朝代：清
体裁：七言绝句

风尘想像出群才，公子平原似掌开。马磨牛医天下士，买丝今日绣谁来。
平原·其三
作者：黄景仁
朝代：清
体裁：七言绝句

隅迹茫茫代几更，古堤崩剥势如城。九河故道都磨灭，何似人心总不平。
平原·其二
作者：黄景仁
朝代：清
体裁：七言绝句

三千静塞拥登坛，失计平原弃郡还。河北淮西同一死，白头泉路愧常山。
平定两金川大功告成恭纪
作者：黄景仁
朝代：清
体裁：古风

圣不得已亦用兵，于功为造德则成。我皇御宇奠八纮，地弥天区廓合并。诞敷文德恢何弘，有不格命始用更。九黎三苗从薄征，二万馀里倏底定。蠢兹金川俗敝儜，杂谷沃日纷殊名。在昔负固喧蛟虻，干锳一扫无长鲸。坐收荒徼归王程，唐皇骏业垂千正。工歌声诗贤诵赓，帝曰伐国谦斯亨。其地吾宇民吾氓，渠魁已得他奚争。越年逾纪孽载萌，耿以烟火抒欃枪。四家十姓先内倾，猾酋披猖誇僄𨆪。昔者款关今败盟，示威罔詟诫罕怔。天怒赫斯开九闳，桓桓禦武厥命卿。类造上帝告宗祊，往救赤子离阱坑。天将位列西金庚，上掩方召卑韩彭。命惟三锡师尚贞，公徒贝绶徽朱绫。妙简七萃联五营，兵车四出辚隐軯。金符节郎剖玉瑛，牙璋赤炎输芒莹。砉开武库兵自鸣，戛摩出火声铮铮。十星斧钺随参横，灵旗珠斗画牡荆。乌号越棘兼雕觲，鹿卢筒次如连璎。雍狐瑞靸光浮晶，神矛跌跄初降精。山立云委出天枨，元戎拜赐身为轻。夕不家宿辞帝城，式董戎寄挥长缨。维时群丑方□□，思戟螳臂当雷轰。戴山玄岣触柱蜻，伊恃阻险山崿峥。毒淫雾水流澴潆，百飞不度愁羌鶁。漆身披发形怪狞，猿狙杂队工䞴趟。升降峒壑如履坪，用敢背恩凶贯盈。王师奄至驱獐麖，霍若天外影星旌。复疑地中鸣鼓钲，惊逋窜窃同鼷鼪。甘泉日夜来捷音，至尊洞烛军中情。沈谋密断丑莫侦，万里决策无抢攘。六军用命忘有身，羊阳虎楼千盘萦。悬车束马登累罂，前军凿石雷殷磅。后队伐木犹丁丁，或手接树腰缠净。雁行鱼贯交推擎，每逢一险百巧呈。弦声霹霢山砰訇，忽或万炬然火棚。地雷慢炮豁谷谹，火雅火雉而火狌。烟飞石散开峥嵘，游魂灰灭不及瞪。突锋冒烬纷投诚，颈徽縆索髡鬡鬇。旄则负杖儿束绷，曰见天日逃囤圊。示贼巢穴指掌明，左屠右剪怯孰声。斜攻间发穷支撑，迎刃桀解无坚径。断蛇首尾交击搒，如拉朽株如建罃。首俘厥父磔国门，获生累累娃兼婴。元凶胆裂心茕茕，枝顽助恶阴使令。负蜩困斗且束颈，延死一息藏井蟼。天威霆奋疾复勃，铲削虎穴薰鼯鼱。弥云匝布天毕宏，不使蚊睫逃蟭𧌇。铙奏月捷喧钟钟，降王衔璧躯裸裎。穷鳞戢甲俛就烹，顷刻溪阻皆荡平。天人中外喜则均，帝惟列圣威爽冯。聿谒陵庙骖玉衡，五云松柏飘馞𩡕。祠官奉虔陈持牲，祗告武功于赫声。陬维二月春英英，旋跸南苑韶景新。敬奉圣母巡岱行，慈釐茂育天禧迎。千官扈从锵璆珩，锦花陌路飞群莺。慈颜顾喜天回荣，岱宗郁盘何岪■。青气上属宫阙宏，吉日刻瑞检紫璚。勒成纪烈迓百祯，呼万岁三响震吰。江淮九节抽茅藑，嘉禾六穗联一茎。亘七十王功孰京，六飞载驻鸾和嘤。素灵阙里辉煌煌，行告成礼宫开黉。仪曰三献奠两楹，祭藻舞戚奏咸韺。礼成进讲罗诸生，从容六籍相簧笙。凡百嘉瑞惟帝庆，西师按候方凯旋。长驱壮士歌慨伉，虎臣解甲悬韬弸。去时茁柳归霏霙，帝曰劳矣觞兕觥。策勋舍爵予实政，凯乐告社金石铿。史官载笔书藏箴，洗兵甘雨倾蓬瀛。边征永绝纤尘惊，雕题凿齿皆王人。在上曰幪旁曰帡，亿万斯载归皇清。
平定州
作者：黄景仁
朝代：清
体裁：七言律诗

驱车下岭豁双眸，木末遥明鼓角楼。不少乱山围远障，却开平野受雄州。云流桃水千滩雪，风动榆关五月秋。好去凭虚倚高阁，回看城郭也销忧。
平舆行
作者：黄景仁
朝代：清
体裁：古风

昨滞汝南驾，云访平舆渊。云天极辽廓，龙去今千年。名誉早未立，仗剑怀昔贤。泽蒲昧朝日，涧松翳晨烟。在世一奄忽，草木同推迁。游扬非圣法，此谊今已捐。苍茫振孤策，就宿何林边。
平金川铙歌 其一 十章
作者：黄景仁
朝代：清
体裁：七言绝句

王会车书万国通，轩弧舜戚本同功。从知地辅天衢外，只在尧封禹甸中。
平金川铙歌 其七 十章
作者：黄景仁
朝代：清
体裁：七言绝句

一柱标铜再勒铭，南人从此奠威灵。请看四载悬师处，十里桃花五里亭。
平金川铙歌 其三 十章
作者：黄景仁
朝代：清
体裁：七言绝句

变烟腥峒郁㟹嶆，毒水金沙界作濠。忽报将军自天下，一时齐拥白狼逃。